text:
موجور ڤيهق ڤڠوروسن ممهمي كأدان ساي. موڠكين سلاين ساي ترداڤت جوڬ ارتيس لاين يڠ براد دباوه ڤيهق ڤڠوروسن ممڤوپاي كلوارڬ جادي مريک ممهمي اڤ يڠ ساي مقصودكن.
بوليه دكاتاكن تاهون اين جدوال اكتيۏيتي سني ساي ميمڠ سيبوق. ماله سلڤس تمت ڬڬر ۏاڬنزا موسيم كأمڤت ساي هاڽ سمڤت برچوتي سكجڤ. تتاڤي ساي اڠڬڤ اين سموا رزقي دان اينيله وقتوڽ سسواي اونتوق ساي ڤستيكن كاريئر پاپين ساي كمبالي برسينر.
سبنرڽ كلوارڬ ساي تراوتام تيڬ انق ساي ماسيه مڠالمي وقتو ترنسيسي. مريک ماسيه بلوم بياسا دڠن جدوال كرجا ساي سباڬاي ڤپاپي كيني. سبلوم اين ميمڠ باپق ماس ساي دڠن مريک جادي بيلا سديكيت سيبوق مريک تيدق بياسا. تتاڤي ايت بوكن ساتو مسئله بسر كران لمبت لاون مريک اكن بياسا جوڬ.
سوال ڤرنياڬان ميمڠ بوات ماس اين ساي ماسيه ممبنتو سوامي ساي. جک سبلوم اين كباپقن وقتو ساي ميمڠ برسام دي مڠروسكن ڤرنياڬان كبلاكڠن اين دڠن كسيبوقن ساي اد بهاڬين يڠ ترڤقسا ساي سرهكن كڤد دي اونتوق دأوروسكن. باڬايماناڤون ماسيه اد ڤركارا يڠ ساي اكن اوروسكن سڤرتي كأواڠن شريكت دان سباڬايڽ.
برچاكڤ سوال GV4 ميمڠ سهيڠڬ كيني ساي سبنرڽ ماسيه تيدق ڤرچاي سلڤس سكين لامام سپڤ دري ايندوستري پاپين سبنرڽ ڤمينت ستيا ساي ماسيه اد مپوكوڠ. ڤروڬرم ترسبوت منجادي بوقتي. سبب ايت كالي اين ساي ماهو تروس مپاپي بوكن سهاج سباڬاي كاريئر تتاڤي جوڬ اونتوق ڤمينت ساي يڠ سلاما اين باپق ممبري سوكوڠن اونتوق ساي كمبالي كدڤن سباڬاي ڤپاپي.
ميمڠ ساي اد منريما تاورن اونتوق برلاكون سبنرڽ تتاڤي تيدق ڤستي ماهو تريما اتاو تيدق سبب سوده ترلالو لاما منيڠڬلكن دنيا لاكونن.


c: text/html

text:
Friday, May 9, 2014
ڬاداي تردوروڠ كڤد چينا
تاجوق ڤنوليسن اين دأمبيل دري ساتو ڤريبهاس لاما. “ڬاداي تردوروڠ كڤد چينا“. اي ممباوا مقصود، سسواتو يڠ تله ترلنجور، تيدق داڤت دچابوت اتاو دتاريك كمبالي.
اد يڠ مڽبوت، “ڬاداي تردوروڠ كڤد چينا“ دا ن ادا ڤولا مڽبوتڽ سباڬاي “ڬالاس تردوروڠ كڤد چينا“. كدوا-كدوانيا ممباوا مقصود يڠ سام.
اي ساتو ڤڤته لاما دري ڬينراسي اورڠ-اورڠ توا كيت يڠ ممرهاتيكن ستياڤ اڤ يڠ برلاكو دسکليليڠ مريك دڠن عقل فيكيرن يڠ تاجم.
اد كسيلاڤن دان كالڤأن يڠ بوليه دڤرباءيقي دان داوندوركن لڠكه يڠ سيلڤ ترسبوت. تتاڤي د دالم هيدوڤ، اد جوڬ كسيلاڤن دان كترلنجورن يڠ كيت تيدق بوليه اوندوركن اتاو دتاريك كمبالي اونتوق دڤربتولكن.
اونتوق كادأن سڤرتي اين، مك اڤ يڠ ترلنجور دلاكوكن ترسبوت تيدق بوليه دڤربتولكن كمبالي كڤد كادأنڽ يڠ اصل .
. سأوله-اوله ستياڤ اڤ يڠ دڬادايكن كڤد چينا، تيدق اكن كيت داڤت كمبالي
.اينله ڤونچق ڤڽسالن
هاروس فهم، چينا يڠ دمقصودكن بوكن ڤد ايتنيك بڠسا. اين كران چينا جوڬ اد يڠ مسلم. چينا اڤابيلا مريك مميسهكن ديري مريك دري ڤميكيرن كياسو دان كياسي سرتا منداڤت هدايه، مك مريك اداله ساتو كومڤولن ايتنيك يڠ هيبت، راجين دان ممڤو برجاي تنڤا ڤرتولوڠن اورڠ لاين. بوكن ايتنيك يڠ دمقصودكن سمات-مات. تتاڤي، اڤ يڠ دمقصودكن اياله ڤميكيرن تيڤيكل كياسو ڬولوڠن چينا يڠ تيدق منداڤت هدايه .
اورڠ-اورڠ توا تله برڤسان دان ڤسانن مريك ايت دبوات برداسركن ڤمرهاتين مريك سجق سكين لاما .
تيدق ڤرچاي، چوباله ڬاداي نڬارا اين كڤد مريك. كيت ممڤوڽاءي تايوان دان سيڠاڤورا ونتوق مڠيڠتكن كيت تنتڠ مقصود لبيه مندالم ڤريبهاس اين.
سلام، جمعة. تروس بڠكيتكن جاوي سباڬاي سنجات. برهنتي مروڠوت تنتڠ كماتين جاوي جك ديري سنديري ڤون تيدق بروسها اونتوق بربوات اڤا٢ اونتوق مڠهيدوڤكنڽ
كمبالي.
Posted by Imran Haaz at 2:00 AM
0 comments:
Subscribe to: Post Comments (Atom)

robotstxt: allowed

filter: keep


text:
ڤڠروسي لمباڬ كماجوان ايكن مليسيا (LKIM)، داتوق سري دوكتور ايرموحزام ابراهيم بركات، تيندقن يڠ لبيه بركسن ڤرلو دبوات سچارا سيستماتيک اوليه نڬارا ترليبت باڬي كڤنتيڠن برسام.
”سلاما اين ڤرا؞يرن مليسيا كرڤ دچروبوه اوليه نلاين نڬارا ترتڠڬ. عاقبتڽ، حاصيل تڠكڤن نلاين لا؞وت دالم دان نلاين ڤنتاي كيت سماكين مروسوت.
”كبلاكڠن اين ڤولا، نلاين كيت لبيه ترانچم كران نلاين اسيڠ يڠ منچروبوه ايت لڠكڤ برسنجات اڤي دان مڠنچم كسلامتن،“ اوجرڠ سلڤس مراسميكن مجليس ڤڠهرڬا؞ن ڤسارا LKIM دان جاموان عيدالفطري دويسما LKIM، ڤولاو مرنتي، ڤوچوڠ دسيني بارو٢ اين.
ڤڠروسي LKIM ايت مپاتاكن، ڤيهقڽ ڤرچاي نڬارا ترليبت داڤت مناڠني مسئله ايت درڤد برتروسن، تراوتام يڠ مليبتكن سنجات اڤي دڠن سماڠت ممليهارا هوبوڠن ديڤلوماتيک مليسيا دان نڬارا بركا؞يتن.
سمنتارا ايت، ايرموحزام مپاتاكن، ڤيهقڽ ممرلوكن بنتوان ڤسارا LKIM اونتوق ممستيكن ڬرق كرجا اڬينسي بركنا؞ن سنتياس مماتوهي ڤياواين يڠ دڬاريسكن اوليه ڬينراسي تردهولو.
كات بلياو، ڤارا ڤسارا LKIM اداله اينديۏيدو يڠ باپق برجاس دان باپق منفعة برستاتوس چمرلڠ سهيڠڬ دبڠڬاكن اوليه نلاين خاصڽ دان رعية مليسيا عامڽ.
”مريک تيڠڬلكن رڠک كرجا ماس دڤن يڠ سوده درانچڠ راڤي. ڬولوڠن اين سوده تيڠڬلكن فورمولا اتاو قاعده برسسواين اونتوق كيت ملقساناكن كرجا دتاهڤ يڠ لبيه با؞يق. كيت سلاكو ڤپامبوڠ توڬس، چوما ڤرلو ملقساناكنڽ دمي كچمرلڠن LKIM ايت سنديري.


text:
ڤڠاره اوروسن دان ڤريسيدن بڠک رعيت، داتوق ذوالكيفلي عباس عبدالحميد ممبريتاهو، باڬي ڤريڠكت ڤرتام ڤمبيايا؞ن ترسبوت، اي دجڠک مليبتكن 300 ڤنونتوت يڠ ممڤراوليهي منفعة منروسي ڤمبيايا؞ن ڤنديديقن-أي بڠک رعيت.
منوروتڽ، لڠكه بركنا؞ن دأمبيل اوليه بڠک تركموک ايت كأره ممبنتو نڬارا ملاهيركن سراماي موڠكين تناڬ كرجا بركماهيرن تيڠڬي سمبيل ڬولوڠن ترسبوت ممڤراوليه ڤكرجا؞ن يڠ برسسواين دڠن كهندق ڤاسرن سماس.
”اڤابيلا ڤمبيايا؞ن ترسبوت منداڤت سمبوتن يڠ تيڠڬي، بڠک رعيت برسديا اونتوق منمبه جومله ڤراونتوقن بركا؞يتن،“ اوجرڽ سلڤس مننداتاڠني ڤرجنجين ڤرسفهمن (MoU) انتارا بڠک رعيت دان يايسن ڤنراجو،دمنارا كمبر بڠک رعيت، دسيني بارو٢ اين.
يڠ توروت حاضير، كتوا ايكسيكوتيف يايسن ڤنراجو، راج ازورا راج مهاي الدين. مجليس مننداتاڠني MoU ايت دسقسيكن اوليه تيمبلن كتوا ڤڠاره (داسر) اونيت ڤرانچڠ ايكونومي، جابتن ڤردان منتري، داتوق سيف الأنوار لباي حسين.
فوكوس SHIP دجوروسكن كڤد سيكتور اوتام يڠ ممرلوكن راماي تناڬ ماهير دان ڤروفيسيونل سڤرتي ڤرخدمتن كواڠن، كصيحتن، ماريتيم دان aeroangkasa، ماناكالا جڠک ماس كورسوس ڤروڬرم بركنا؞ن اداله انتارا تيڬ هيڠڬ ليم تاهون.
سجق SHIP دلنچركن ڤد اوڬوس 2017، سراماي 380 اورڠ تله مندفتر ماناكالا ڤروڬرم ڤرتام دجڠک برمولا جون 2018.


text:
چالون ترسبوت، توتو سونرتو ڤرڬي كڬونوڠ ايت ڤد 22 جولاي لالو برسام-سام 17 ڤڠيكوتڽ ترڤرنجت اڤايبلا مريک منجومڤا؞ي تڠكورق دان چبيسن تولڠ ما؞نسي يڠ دڤرچايا؞ي سأورڠ وانيتا برداسركن چبيسن ڤاكاين دان بيڬ تاڠن يڠ ترداڤت دسيسي ميت بركنا؞ن.
برهمڤيرن ميت ترسبوت ترداڤت سكرت برورنا بيرو برڬاريسن هيتم، جاكيت هيتم، سليموت دان بيڬ تاڠن هيتم يڠ دتمو؞ي ڤد ڤوكول 8.30 ڤاڬي.
منوروت ڤيهق فورينسيک يڠ برڬڬس كتمڤت ڤنموان ميت ايت ممبريتاهو مڠسا دڤرچايا؞ي تله منيڠڬل دنيا لبيه ستاهون لالو تتاڤي تيدق اد تندا٢ كماتينڽ منجادي مڠسا ككاسرن جنايه.
منوروت لاڤورن توتو سونرتو كڤد ڤوليس، برسام 17 اڠڬوتا كلوارڬاڽ داتڠ كبومي ڤرخيمهن ارڬاليڠڬا اونتوق ممينتا رستو اتس ڤنچالوننڽ سباڬاي كڤالا ديسا (Kades) ارڬاليڠڬا مراس يقين ترداڤت سماڠت روح برسمايم ڤتيلاسن باتو سڠكن يڠ دأڠڬڤ كرامت.
سماس اوڤاچارا رينوال هندق دمولاكن، رودي يڠ مروڤاكن اڠڬوتا كلوارڬ توتو يڠ مماسوقي روح دالم توبوهڽ ممبري ڤتونجوق اد تيڬ رڠک ما؞نسي يڠ مينتا دسوڤورناكن ڤمقمنڽ.
اتس ڤتونجوق غا؞يب ترسبوت، توتو مميمڤين اڠڬوتا كلوارڬاڽ منچاري رڠک ما؞نسي ترسبوت.
رومبوڠن توتو دان اڠڬوتا كلوارڬاڽ مماسوقي كاوسن هوتن تبل اونتوق منچاري لوكاسي رڠک ما؞نسي ترسبوت، ڤنداكين مريک دمولا؞ي دري بومي ڤرخيمهن ارڬاليڠڬا كأره بلوک باتوڬاجه دان بلوک ديلم.
ستله منداكي سلاما لبيه همڤير امڤت جم، اخيرڽ توتو دان اڠڬوتا كلوارڬاڽ تيبا دسواتو لوكاسي هوتن مرڬ ستوا ترڤرنجت اڤابيلا منجومڤا؞ي ساتو رڠک ما؞نسي سكيتر ڤوكول 12 تڠه هاري دڤرچايا؞ي سأورڠ ڤرمڤوان.


text:
ايتله سبهاڬين ليريک لاڬو برجودول تولوڠ کامي بنتو کامي چيڤتا؞ن دان ڬوبهن اﷲيرحم تن سري ڤ.رملي. ليريکڽ کريا اﷲيرحم ايس.سودرماجي منروسي فيلم تيڬ عبدال تربيتن Shaw Brothers (1964).
لاڬو ايت امت سسواي دڤادنکن دڠن ڤرتوبوهن کباجيقن دان بيمبيڠن التقوى، ڤوچوڠ، سلاڠور يڠ منجاڬ سکومڤولن انق يتيم سجق 2011.
سمنتارا ايت، ڤڠوروس ڤرتوبوهن کباجيقن دان بيمبيڠن التقوى، نورحياتي وان ابيب ترپات برتريما کاسيه کڤد بڠک رعية ممبري ڤلواڠ ڤڠهوني ڤوست ترسبوت برکونجوڠ کتامن تيما کانق٢ يڠ برستاتوسکن ميوه ايت.
”ساي تيدق ممڤو بربلنجا بسر ممباوا مريک کسيني. معلومله، ڤوست کامي برڬرق اتس سومبڠن دان احسان اورڠ راماي. ساي اوروسکن ڤوست ترسبوت اونتوق انق٢ يتيم، فاکير، کلوارڬ ميسکين، ورڬ امس دان ايبو توڠڬل يڠ ضعيف.
”ساي هاڽ ممڤو برتريما کاسيه کڤد بڠک رعية. مان٢ ڤيهق يڠ ماهو ممبنتو، بوليهله مڠهولورکن سومبڠن منروسي اکا؞ون ميبڠک يا؞يت 562777212577 اتاو مڠهوبوڠي ساي منروسي 013-2714595،“ اوجرڽ.
بارو٢ اين، ڤڠوروس ڤرهوبوڠن عوام دان ڤنجناما؞ن کورڤورت بڠک رعية، نيزم ابو سامه مواکيلي بڠک ايت ممباوا کانق٢ ترسبوت کتامن برکنا؞ن.
سمنتارا ايت، نا؞يب ڤريسيدن کانن ڤماسرن دان کومونيکاسي بڠک رعية، نيرم ساني دالم کپاتا؞نڽ ڤولا مپاتاکن، ڤروڬرم ترسبوت برسسواين دڠن کونسيڤ اينستيتوسي ڤربڠکنڽ سباڬاي بڠک کوڤراسي إسلام ڤپايڠ.
”ڤروڬرم اين دجاياکن اوليه 44 ورڬ بڠک رعية يڠ مپمبوڠ ڤڠاجين دڤريڠکت اجازه ڤربڠکن دان کأواڠن إسلام باڬي ڤروڬرم ڤڠاجين کمڤوس ڤوست ڤنديديقن ڤروفيسيونل دان لنجوتن (PACE) اونيۏرسيتي اوتارا مليسيا (UUM) کمڤوس يايسن بڠک رعية.
”سمڤنا ڤروڬرم يڠ سام، ڤارا مهاسيسوا برکنا؞ن توروت ممبري سومبڠن واڠ توناي دان ڤرالتن ڤرسکولهن سڤرتي بيڬ ڬالس، ڤينسيل ورنا دان تابوڠ نوري بڠک رعية،“ اوجرڽ.


text:
كتوا ڤوليس دا؞يره، اسيستن كوميسيونر عبدالواحد موسى بركات، سباپق 209 لاڤورن، ترماسوق كيس ماچاو سكم دان ڤينجمن تيدق وجود دلاڤوركن تاهون لالو بربنديڠ 232 كيس ڤد 2016.
والاو باڬايماناڤون، منوروتڽ، ترداڤت سديكيت ڤنيڠكتن مليبتكن جومله كروڬين دعالمي مڠسا، يا؞يت RM3.5 جوتا ڤد 2016 كڤد RM3.9 جوتا تاهون لالو.
”باڬي كيس ڤنيڤوان جوال بلي دالم اينترنيت، هاڽ 64 كيس دلاڤوركن تاهون لالو ممبابيتكن ڤنيڤوان منروسي ميديوم فيسبوک، اينستاڬرم، Mudah.my، Whatsapp دان لا؞ين٢ يڠ منچاتت كروڬين RM281,279.
”اڠک ايت منونجوقكن ڤڠورڠن RM147,462 بربنديڠ RM428,742 ڤد 2016 يڠ مپقسيكن مودوس اوڤرندي سوسڤيک اداله مڠيعلانكن ڤرودوک، تتاڤي بارڠن ايت تيدق دهانتر،“ كاتاڽ ڤد مجليس ڤرهيمڤونن بولنن ايبو ڤجابت ڤوليس دا؞يره باتو ڤاهت، دسيني سمالم.
عبدالواحد بركات، كيس چينتا سيبر اتاو لوۏ سكم يڠ ددالڠي ورڬ افريکا سمبيل دبنتو اورڠ تمڤتن ڤولا بركورڠن امڤت كيس منجادي 25 باڬي تيمڤوه سام.


text:
”ساي سوده ليهت اين سلاما سڤولوه هاري. كبتولن، كالاو ساي ڤرڬي كرجا ليوات ساي ڤرهاتيكن، ڤوكوق ڤيسڠ يڠ اد دتانه كوسوڠ اين چوكوڤ اونيک،“ كات حبليل اخوانا كڤد TribunNews.com.
حبليل، 32، ڤنشرح فاكولتي ايكونومي اونيۏرسيتي الوصلية يڠ كبتولن تيڠڬل تيدق جا؞وه دري لوكاسي ڤنموان ڤوهون ڤيسڠ ترسبوت ممبريتاهو، ڤيسڠ يڠ اد دتانه كوسوڠ ايت بربيذا درڤد يڠ لا؞ين.
”سچارا نورمل، ستياڤ تندن ڤيسڠ مڠلواركن ساتو جنتوڠ سهاج. كالاو 10 جنتوڠ، كن انيه دان تيدق سڤرتي بياساڽ،“ حبليل.
سمنتارا ايت زين العابدين، 49، يڠ تيڠڬل دجالن ڤرباتسن ممبريتاهو، ڤوهون ڤيسڠ برجنتوڠ 10 ايت عجا؞يب دان ترڬولوڠ سباڬاي اونيک دان انيه.
”بلوم ڤرنه اد كجادين سڤرتي اين. بارو اينيله اد تندن ڤيسڠ يڠ جنتوڠڽ 10،“ كات زينل.
كاتاڽ، سبلوم اين ترداڤت جوڬ سڤوهون ڤيسڠ جنيس ماهوني تومبوه اونيک دمرتاڤورا اڤابيلا ڤوكوق ڤيسڠ ايت مڠلواركن انم تندن ڤيسڠ.
ڤوكوق ڤيسڠ اونيک ايت دتانم دكبون ڤندودوق برنام سعيد دجالن ڤڠيرن عبدالرحمن، كلورهن كراتون، كچامتن مرتاڤورا، كابوڤاتين بنجر، كاليمنتن سلاتن.
منوروت سعيد، والاوڤون ڤوكوق ڤيسڠ اي كليهتن انيه تتاڤي ايت منونجوقكن ككواسا؞ن اﷲ كران مڠلواركن بواه يڠ لوار درڤد كبياسا؞ن.
”ساي مولا مليهت كأنيهن ڤوكوق ڤيسڠ ايت سلڤس سميڠڬو تندن ڤرتام مڠلواركن جنتوڠ دان بواه. سلڠ سميڠڬو ڤوكوق ڤيسڠ ترسبوت مڠلواركن دوا تونس بهارو.
”بلوم ڤون سمڤت ساي مميكيركن كجادين انيه ڤوكوق ڤيسڠ ايت، سلڠ ببراڤ هاري كمودين كلوار لاڬي امڤت تندن ڤيسڠ بهارو ڤد ڤوكوق يڠ سام، منجاديكن كسمواڽ انم تندن،“ كات سعيد.
ڤاكر تكسونومي تومبوهن سكاليڬوس ڤنشرح بيولوڬي FMIPA اونيۏرسيتس لمبوڠ، مڠكورت ڬوناون ممبريتاهو، جومله تندن يڠ تومبوه ڤد تانمن ڤيسڠ سبتولڽ ميمڠ بربيذا-بيذا.
”فكتور ڤوكوق ڤيسڠ بربواه لبيه درڤد ستندن دڤڠاروهي اوليه فكتور ۏاريتس دان ڬينيتيک تانمن ڤيسڠ ترسبوت.
”تاڤي مپدري جنيس ڤيسڠ اين اداله ماهوني، كموڠكينن بسر دسببكن اوليه اداڽ فكتور ڬينيتيک. ڤراوبهن فكتور ڬينيتيک دري نورمل منجادي ابنورمل دسببكن اوليه ڤڠاروه ليڠكوڠن،“ جلسڽ.


text:
سوده دجڠک ڤلباڬاي چابرن ڤرلو دتمڤوهي كتيک منداقي ڬونوڠ كندروڠ يڠ بركتيڠڬين (1220 ميتر) دان ڬونوڠ كروناي (1000 ميتر) يڠ دكنلي سباڬاي (K2) ‘the twin peaks of Perak ’ دان ڬونوڠ ڤولوت (650 ميتر) ملالو؞ي تينتاتيف يڠ دسدياكن اوليه #gengdapur سباڬاي ڤڠنجور.
ايكسڤديسي هاري ڤرتام ڤنوليس برسام 33 ڤنداقي يڠ لا؞ين ترماسوق دوا اورڠ guide برمولا دكامڤوڠ ڤاهت دان ڤرلو منا؞يقي ڤنچوان امڤت رودا سجا؞وه تيڬ كيلوميتر (km) اونتوق سمڤاي كتاڤق ڤرخيمهن.
تيدق منوڠڬو لاما، ڤنداقين منوجو ڤونچق ڬونوڠ كروناي برمولا ڤد ڤوكول امڤت ڤتڠ سلساي ماكن تڠه هاري دان صلاة ظهر. باڬايماناڤون، ڤنت مڠهاروڠي ڤرجالنن كيرا٢ تيڬ جم ايت بربالوي اڤابيلا كامي دهيدڠكن ڤمندڠن ماتاهاري تربنم كتيک سمڤاي دڤونچق.
سكالي لاڬي ڤنداقي ترڤقسا مڠره تناڬ اونتوق منروسكن ميسي مناون ڤونچق ڬونوڠ كندروڠ ڤد ڤوكول 4 ڤاڬي ڤد كإيسوقنڽ، كامي ترڤقسا مڠهمڤس ڤولس مڠهادڤي ڤرجالنن منچانق اڤاته لاڬي كأدا؞ن جالن يڠ ڬلڤ.
ڤاليڠ تيدق داڤت دلوڤاكن اياله ڤرجالنن تورون دري ڤونچق كندروڠ. كأدا؞ن تريک يڠ چورم سرتا دڤنوهي باتو ممبواتكن اي لبيه منچابر دان كسوكرنڽ برڬندا.
موجور ڤرجالنن ڤنجڠ ايت دسريكن دڠن باهن جناک سرتا چلوتيه ڤسرتا، سكالي ڬوس مڠورڠكن تكنن سڤنجڠ ڤرجالنن. منداقي بوكن ممبابيتكن ككواتن فيزيكل سمات-مات، سباليقڽ اي ددوروڠ دڠن سوكوڠن كچكلن باڬي ممستيكن ميسي برجاي.
هاري تراخير، سموا ڤنداقي برمالم دلاتا لاوين باڬي ممودهكن ڤنداقين كڬونوڠ ڤولوت. ولاوڤون هاڽ سڤاروه درڤد كامي منروسكن ڤنداقين ايت، اخيرڽ ڤونچق ڬونوڠ ڤولوت برجاي دتاون تڤت ڤوكول 7 ڤاڬي سباڬاي ڤلڠكڤ ميسي كامي.


text:
ڤڠوربانن يڠ دلاكوكن ڤلاكون يڠ مسرا ممبهاساكن ديري سباڬاي سم منروسي فيلم تربهاروڽ ڤينجمكن هاتيكو يڠ براد دڤاواڬم ڤد 30 نوۏيمبر لالو.
“ساي ممڬڠ واتق ججاک كامڤوڠ برنام نوفل. واتق ترسبوت ممرلوكن ساي منورونكن برت بادن دان مڠچيلكن بنتوق بادن كران مڠهيدڤ ڤپاكيت كنسر ڤارو٢ يڠ كرونيک.
“ساي دبري ماس دوا بولن اونتوق منداڤتكن سوسوق توبوه يڠ منمڤقكن كساكيتن يڠ دعالمي نوفل. دالم تيمڤوه ترسبوت ساي ڤرلو ‘ڤانتڠ’ ماكن دمان ساي هاڽ ماكن سكالي سهاري يايت هيدڠن تنڤا ڬولا كربوهيدرات دمان دي سقدر مڠالس ڤروت دڠن مماكن سايور-سايورن دان بواه-بواهن سهاج.
“كڤريتن يڠ ساي لالوي سڤنجڠ ڤروسيس مناهن ماكن دو مڠچيلكن بادن ممبواتكن راس سنتياس ريندوكن چريتا اين. ڤون بڬيتو سجوجورڽ ساي لبيه ڤواس هاتي سكيراڽ دبري لبيه ماس اونتوق منداڤتكن بنتوق بادن يڠ رياليستيک اونتوق واتق ڤساكيت كنسر.
“نامون دالم ماس يڠ سام ساي توروت برشكور كران جک ترلالو لاما ساي مڠعملكن ڤماكنن سڤرتي ايت ساي تيدق تاهو اڤ يڠ اكن ترجادي دڠن بادن ساي ممندڠكن ساي تيدق منداڤتكن روجوعن دان نصيحة ڤاكر ڤماكنن اتاو دوكتور.
“والاوڤون تيدق بڬيتو ڤواس هاتي دڠن بنتوق بادن ترسبوت تتاڤي ساي تاهو ساي برجاي ملاكوكنڽ كران كتيک ايت راماي يڠ برتاڽ اداكه ساي ساكيت. ايت برمعنا ساي تله ممنوهي كريتيريا يڠ دڤرلوكن اونتوق واتق.
“سلڤس اين كالاو اد رزقي ساي اونتوق ممباواكن واتق للاكي ڬموق ساي ڤستي تيدق اكن منولق دان سڠڬوڤ مڠڬموقكن بادن” اوجرڽ.


text:
منتري ڤرداڬڠن دالم نڬري، کوڤراسي دان کڤڠڬونا؞ن داتوق سري همزه زين الدين برکات، راڠ اوندڠ٢ (RUU) ڤرخدمتن ڤپلڠڬارا؞ن دان ڤمبا؞يقن کندرا؞ن موتور اکن دبنتڠکن دڤرليمن ڤد مچ اين باڬي منجاڬ حق دان کڤنتيڠن ڤڠڬونا دسمڤيڠ ممستيکن ايندوستري ايت تروس برکمبڠ ماجو.
کاتاڽ، لبيه 30,000 بيڠکيل ايت اکن دبريکن ليسين اونتوق براوڤراسي ستله ممنوهي شرط دتتڤکن کمنترين مڠيکوت کاتڬوري ڤرخدمتن يڠ دسدياکن.
”بيکڠيل ڤرلو اد مکانيک برتولياه يڠ منچوکوڤي باڬي منداڤتکن ليسين مڠيکوت کاتڬوري ڤرخدمتن مريک.
”اد بيڠکيل يڠ ممبريکن ڤرخدمتن ڤنوه، اد يڠ سرۏيس اتاو مڠتوق دان مڠچت سهاج. کاتڬوري اين اکن دتنتوکن ننتي،“ کاتاڽ ڤد سيدڠ ميديا سلڤس سيسي townhall برسام ايندوستري دان ڤيهق برکڤنتيڠن برهوبوڠ RUU ايت، دسيني هاري اين.
سيسي townhall ايت توروت دسرتا؞ي واکيل ڤرساتوان ايندوستري ڤرخدمتن ڤپلڠڬارا؞ن دان ڤمبا؞يقن کندرا؞ن موتور، ڤميليق دان ڤڠندالي ڤوست سرۏيس، بيڠکيل، اينستيتوسي ڤڠاجين دان لاتيهن يڠ مناورکن کورسوس برکا؞يتن ايندوستري دان ڤرساتوان ڤڠڬونا.
همزه برکات، RUU ايت دڬوبل سوسولن ڤلباڬاي ادوان دتريما کمنترين درڤد ڤڠڬونا مڠنا؞ي کتيدقڤواسن هاتي ترهادڤ ڤرخدمتن دبريکن اوليه بيڠکيل کندرا؞ن موتور.


text:
بوكن ستاكت ايت سهاج سمبوتن ترسبوت دجاديكن سباڬاي تاريقن ڤلنچوڠن يڠ جوڬ برتوجوان مڠيرتكن هوبوڠن انتارا مشاركت كدوا نڬارا يايت مليسيا دان ايندونيسيا.
سباپق 48 ديليڬاسي مشاركت دايق دري ببراڤ كامڤوڠ دبياوق سراوق توروت سرتا باڬي ممريهكن سمبوتن ڤرايان ڬاواي.
ڤروڬرم سلاما دوا هاري ايت يڠ دأنجوركن برسام فيستيۏل ووندرفول ايندونيسيا تله مناريق لبيه باپق ڤلنچوڠ دالم دان لوار نڬارا تراوتام دري كوچيڠ سراوق.
ڤلباڬاي اكتيۏيتي دأداكن سڤرتي ڤاميرن ڤاكاين تراديسيونل ڤرتنديڠن تارين كبودايان انتارا دايره٢ كرفتاڠن تمڤتن سڤرتي بيڬ دڤربوات درڤد مانيق ڤارڠ ايلڠ تنونن سوڠكيت دان لاين٢.
كونسول جنرل ريڤوبليک ايندونيسيا دكوچيڠ جهار ڬولتن مپاسركن تيدق كورڠ 2,000 ورڬ دسراوق اونتوق ملاوت ككاليمنتن بارت.
كتيک اين دأڠڬركن سكيتر 10,000 ڤڠونجوڠ دري سراوق تله ڤرڬي ككاليمنتن بارت تاهون اين دان دهارڤ لبيه راماي لاڬي دماس اكن داتڠ.
دالم ڤد ايت، ڤيهق كاليمنتن بارت منايق طرف جالن راي سجاوه 25 هيڠڬ 30 كيلوميتر يڠ دجڠک سياڤ سڤنوهڽ هوجوڠ تاهون اين.
اي برتوجوان اونتوق ممودهكن لاڬي ڤرجالنن ڤلنچوڠ دري كوچيڠ ممباوا كندران مماسوقي ڤونتيانق.
باڬي ڤيهق ڤنتدبير دكاليمنتن بارت، مريک امـت مـڠـڬـالـقـكـن ڤـارا ڤـلـنـچـوڠ اورڬانيساسي سوسيال دان كونۏوي موتوسيكل بركواس تيڠڬي تراوتام دري سراوق اونتوق كڤونتيانق يڠ مپدياكن ڤلباڬاي تمڤت ڤلنچوڠن ممبلي بله دان لاين٢.
ڤـد 2013 مـپـقـسـيـكـن كـداتـڠـن ڤـنـدودوق كاليمنتن بارت كسراوق برجومله 417,000 اورڠ نامون دري سراوق كسيني هاڽ كيرا٢ 22,000 اورڠ.
ماناكالا ڤد 2014 ڤولا منونجوقكن ڤنيڠكتن دڠن 500,000 كداتڠن ڤلنچوڠ دري كاليمنتن بارت دان 32,000 ڤلنچوڠ دري سراوق.
كـأدان ايـت مـنـونـجـوقـكـن ڤـربـيـذان اڬــق جاوه بربنديڠ ڤلنچوڠ دري كدوا-دوا بواه نڬارا. جوسترو، ڤيهق ڤمرينته كاليمنتن بارت براوسها اونتوق مناريق مينت لبيه راماي ڤندودوق دري سراوق اونتوق ملنچوڠ كڤونتيانق.
ڤنربڠن تروس دري هوڠكوڠ ككوچيڠ يڠ بارو دمولاكن جوڬ دهارڤ اكن داڤت ممبنتو مناريق مينت ڤلنچوڠ دري سان اونتوق توروت بركونجوڠ كڤونتيانق.
ڤيهق ڤمرينته توروت مپاسركن ڤاسرن تردكت سلاين مليسيا اياله سيڠاڤورا دان اوستراليا.
مپدري ڤلباڬاي ككورڠن دڤينتو – ڤينتو ڤرباتسن ڤيهقڽ سدڠ منايق طرف ببراڤ كاوسن يايت دأروق-بياوق دان اينتيكوڠ-تيبيدو.
دهارڤ دڠن كمودهن يڠ دنايق طرف اين اكن ممودهكن لاڬي اورڠ بركونجوڠ باڬي مليهت تاريقن بودايا دان كأيندهن عالم سكيتر يڠ برڤوتينسي تيڠڬي يڠ ماسيه بلوم دتروكاي سڤنوهڽ سڤرتي دڤونتيانق.


text:
رنتاو اين مڠمبيل ناماڽ درڤد ڤرڬونوڠن بلكن يڠ مڠونجور دري تڠه بلغاريا كتيمور سربيا.
انتارا نڬارا ترلتق دولايه بلكن يڠ ساي كونجوڠي برسام 32 ڤسرتا لاين منروسي شريكت ڤلنچوڠن اهلي رومبوڠن اداله ايتن س ڬريس مچايدونيا البانيا مونتنڬرو بوسنيا دان كروتيا.
كامي براونتوڠ كران سڤنجڠ براد دسان سلاما 13 هاري 11 مالم رومبوڠن كامي برڤلواڠ منعمتي تيڬ ڤراوبهن چواچ يايت ڤانس هوجن دان سلجي يڠ ميمڠ دتوڠڬو-توڠڬو اوليه سموا اهلي رومبوڠن.
ديستيناسي ڤرتام اياله دأيتن س سلاما دوا هاري. كامي برڤلواڠ ملاوت ببراڤ لوكاسي مناريق سڤرتي Old Royal Palace يڠ جوڬ دكنلي سباڬاي باڠونن ڤرليمن. دسيتو كامي برڤلواڠ مليهت تنترا برتوڬس برتوكر شيف دڠن ڤنوه استعادة دTomb of the Unknown Solder.
دسمڤيڠ ايت كامي برڤلواڠ مليهت Presidential Mansion دان Temple of Olympian Zeus يڠ مروڤاكن مونومن ڬريس دان بكس كويل كولوسل دڤوست ايبو كوتا يوناني ايتن س. اي دديديكاسيكن اونتوق Olympian Zeus نام يڠ براصل دري كدودوقنڽ سباڬاي كتوا ديوا اوليمڤيان.
هاري برايكوتڽ دالم كأدان چواچ يڠ ڤانس سجوق رومبوڠن كامي منججق كاكي کAcropolis of Athens تاڤق برسجاره تيڠڬلن تمدون يوناني. ساي كاڬوم مليهت ڤمبينان Parthenon يڠ مروڤاكن كويل يوناني دبينا اونتوق ديوي انتينا ڤليندوڠ ايتن س ڤد ابد ک-5 سبلوم مسيحي.
Parthenon دأڠڬڤ سباڬاي سيمبول يوناني كونو دان ديموقراسي انتينا دان مروڤاكن ساله ساتو مونومن بودايا تربسر دنيا.


text:
KHUTBAH
PERTAMA
اللهُ أَكْبَرُ ﴿ 3 كالي ﴾ اللهُ
أَكْبَرُ ﴿ 3 كالي ﴾ اللهُ أَكْبَرُ ﴿ 2 كالي ﴾ اللهُ أَكْبَرُ كَبِيْرًا و
الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ ِللهِ
الَّذِى وَفَّقَنَا لِعِبَادَتِهِ . وَجَعَلَ هذَا اليَوْمَ فَرْحًا لِعِبَادِهِ
الُمتَّقِيْنَ الَّذِيْنَ فَازُوْا بِصِيَامِ رَمَضَانَ وَقِيَامِهِ .وَأَشْهَدُ
أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ
وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ
وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ
الدِّيْنِ . أَمَّا بَعْدُ …. فَيَا أَيُّهَا المُسْلِمُوْنَ اتَّقُوْا اللهَ
حَقَّ تُقَاتِهِ وَلاتمَوُتُنَّ إِلا وَأَنْتُمْ مُسْلِمُوْنَ ….. فرمان الله دالم ايات 7 دان 10 سورة الشمس :
وَنَفْسٍ وَمَاسَوَّاهَا﴿٧﴾فَأَلْهَمَهَا فُجُورَهَا
وَتَقْوَاهَا﴿٨﴾قَدْ أَفْلَحَ مَن زَكَّاهَا ﴿٩﴾وَقَدْ خَابَ مَن دَسَّاهَا
مقصودڽ : دمي ديري مأنسي دان يڠ مڽمڤورناکن کجادينڽ
﴿دڠن کلڠکاڤن يڠ سسواي دڠن کادأنڽ﴾; سرتا مڠإلهمکنڽ ﴿اونتوق مڠنل﴾ جالن يڠ ممباواڽ
کڤد کجاهتن، دان يڠ ممباواڽ کڤد برتقوى; سسوڠݢوهڽ برجاياله اورڠ يڠ منجاديکن ديريڽ
– يڠ سديا برسيه – برتمبه-تمبه برسيه ﴿دڠن ايمان دان عمل کباجيقکن﴾، دان سسوڠݢوهڽ
همڤاله اورڠ يڠ منجاديکن ديريڽ – يڠ سديا برسيه – ايت سوسوت دان تربنم کبرسيهنڽ
﴿دڠن سبب ککوتورن معصية﴾.
مسلمين دان مسلمات يڠ درحمتي الله،
سلامت هاري راي
عيدالفطري داوچڤکن کڤد سلوروه قوم مسلمين دان مسلمات. کيت بارو سهاج ملالوءي تربية
رمضان يڠ مروڤاکن سواتو ڤروسيس دالم ملاهيرکن همبا الله يڠ برتقوى. انتارا چيري
همبا الله يڠ برتقوى سباݢايمان يڠ دسبوت اوليه ابن مسعود اياله سنتياس منطاعتي
الله دان تيدق مڠيڠکاري ڤرينتهڽ ترماسوق کتيك مڽمبوت هاري راي. تندا طاعة ماريله
کيت ڤنوهي هاري راي کيت دڠن عمل عبادة دسمڤيڠ منجأوهي لارڠن الله سڤرتي ممبوك
عورة، ڤرݢاولن بيبس انتارا للاکي دان ڤرمڤوان، هيبورن ملمڤاو دان سباݢايڽ. چيري
همبا الله يڠ تقوى جوݢ سنتياس مڠيڠاتي الله دان تيدق ملوڤأيڽ. بوقتيکن ديري کيت
سباݢاي همبا الله بوکنڽ همبا رمضان ايأيت جاڠن ڤد بولن رمضان سهاج کيت ملاوان هوى
نفسو سداڠکن بيلا مڽمبوت هاري راي مك کيت منجادي همبا کڤد نفسو يڠ مڽوروه کڤد
کجاهتن. چيري همبا الله يڠ برتقوى ستروسڽ اياله سنتياس برشکور کڤد الله دان تيدق
مڠکوفوري نعمتڽ. تيدقکه کيت براس مالو مڽمبوت هاري راي دڠن عمالن معصية سداڠکن
هاري راي اداله انوݢره الله. إي عبارة کيت مڽرتاي مجليس جمڤوتن اورڠ تتاڤي ملاکوکن
ڤرکارا يڠ تيدق دسوکأي اوليه توان رومه. سمڤنا مڽمبوت هاري راي جوݢ ماريله کيت
سام-سام بردعاء اݢر داڤت منچاڤي تاورن الله يڠ دجنجيکن سڤنجڠ رمضان بارو لالو ايأيت
رحمة، کأمڤونن دوسا دان دجأوهکن درڤد عذاب نراك. کيت تيدق ماهو ترماسوق دالم
ݢولوڠن يڠ جأوه درڤد رحمة الله سباݢايمان يڠ دبريتاهو اوليه نبي محمد e ايأيت ݢولوڠن يڠ کلوار درڤد رمضان دالم کادأن دوساڽ بلوم لاݢي دأمڤوني
اوليه الله. ايڠتله بهاوا کيت بوکن ماهو مڽمبوت هاري راي ددنيا سهاج سباليقڽ أڤ يڠ لبيه کيت إيغينکن
اياله مڽمبوت هاري راي دالم شرݢ الله د اخيرة ننتي.
اللهُ أَكْبَرُ! اللهُ أَكْبَرُ! اللهُ أَكْبَرُ
وَلِلهِ الحَمْدُ
رنوڠيله سواتو حديث
يڠ دروايتکن اوليه امام بخاري دان مسلم :
قال الرسول e : مَنْ أَحَبَّ أَنْ يُبْسَطَ لَهُ فِى رِزْقِهِ وَيُنْسَأَ لَهُ فِى
أَثَرِهِ فَلْيَصِلْ رَحِمَهُ
مقصودڽ : سسياڤا يڠ ماهو دلواسکن رزقيڽ دان دڤنجڠکن
عمورڽ مك هندقله دي مڠهوبوڠکن صلة الرحم
ݢما تکبير ممبسرکن
الله دان تحميد مموجي الله يڠ برکومنداڠ ستياڤ کالي تيباڽ هاري راي مستيله مرسڤ
کدالم هاتي سانوباري بوکن ستاکت دسبوت دمولوت سهاج. ڤاستيکن لأوڠن هاري راي ايت
دجاديکن إقرار طاعة ستيا کڤد الله دالم ستياڤ تيندق تندوق کيت ترماسوق مڽمبوت هاري
راي يڠ مروڤاکن هاري ݢمبيرا. نعمة هاري راي اين مستي دݢوناکن اونتوق مراڤتکن لاݢي
هوبوڠن ککلوارݢأن دان صلة الرحم سسام کيت. هوبوڠن اين سماکين رڠݢڠ والاو ڤون
کموداهن ڤرهوبوڠن دان سيستيم معلومت سماکين چڠݢيه. ماسيڠ-ماسيڠ سيبوق دڠن اوروسن
سهيڠݢ سواسان کاسيه سايڠ تراباي يڠ ممبري کسن بوکن سهاج دالم کلوارݢ ماله ملارت
کڤد مشارکة سکيتر. کيس ڤرچراين يڠ سماکين منيڠکت کتيك مشارکة سماکين ترڤلاجر
دسببکن سوامي اتاو استري ݢاݢل منجالنکن تڠݢوڠجواب رومهتڠݢ، هارڤن اونتوق هيدوڤ
ميواه تيدق ترچاڤاي، اخلاق ڤاسڠن يڠ تيدق باءيك، مڠوتاماکن کاون لبيه درڤد ڤاسڠن
دسمڤيڠ چمڤور تاڠن ڤيهق کتيݢ سباݢاي ڤڠهاسوت ترماسوق اهلي کلوارݢ تردکت دان فکتور
لاين. بݢيتو جوݢ ڤندرأن ترهادڤ أنق-أنق دتمبه دڠن مسئلة ڤندرهاکأن ترهادڤ کدوا
ايبوباڤ يڠ سماکين منجادي-جادي. اوليه ايت ݢوناكنله ڤلواڠ هاري راي إين ددالم
مڽوبورکن کمبالي کاسيه سايڠ سوڤاي کيت تيدق ترماسوق دالم ݢولوڠن يڠ مموتوسکن صلة
الرحيم اڤاته لاݢي منجادي ݢولوڠن يڠ دجأوهکن درڤد رحمة الله سباݢايمان يڠ ڤرنه
دڤرايڠتکن اوليه نبي محمد e ايأيت انق يڠ سمڤت هيدوڤ برسام کدوا ايبوباڤ اتاو ساله سأورڠ درڤد کدواڽ
نامون تيدق بروسها بربوات باءيك کڤد ايبوباڤ دڠن ڤلباݢاي ألسن. بتاڤ راماي ايبوباڤ
يڠ سڠݢوڤ ماتي دمي مماستيکن انقڽ تروس هيدوڤ سداڠکن بتاڤ راماي انق يڠ مڠيڠينکن
ايبوباڤاڽ لکس ماتي سوڤاي تيدق لاݢي منجادي ببانن هيدوڤڽ. ايڠتله اسلام ملتقکن
ايبوباڤ دتمڤت يڠ مليا. کريضأن الله ترلتق
کڤد کريضأن ايبوباڤ، کمورکأن الله ترلتق کڤد کمورکأن ايبوباڤ. سکيراڽ ايبوباڤ کيت
تله منيڠݢل دنيا جاڠن لوڤا اونتوق کيت دعاءکن کسجهترأن مريك کتيك برادا د عالم برزخ
دان اخيرة ننتي. جاڠن هاڽ تاهو ماکن هرتا ڤوساك جريه ڤنت لتيه ايبوباڤ سداڠکن
سڤوتوڠ دعاءکن ڤون سوسه أنتوق دڤنجتکن کحضرة الله بوات ايبوباڤ. لقسانکنله ڤرينته
الله سباݢايمان ترسبوت دالم ايات 24 سوره الإسراء :
وَاخْفِضْ لَهُمَا جَنَاحَ الذُّلِّ مِنَ الرَّحْمَةِ
وَقُل رَّبِّ ارْحَمْهُمَا كَمَا رَبَّيَانِي صَغِيرًا
مقصودڽ : دان هندقله اڠکاو مرنداه ديري کڤد کدواڽ
کران بلس کاسيهن دان کاسيه سايڠمو، دان دعاءکنله (اونتوق مريك، دڠن برکات): واهاي
توهنکو! چوچوريله رحمة کڤد مريك بردوا سباݢايمان مريك تله منچورهکن کاسيه سايڠڽ
ممليهارا دان منديديقکو سمنجق کچيل لاݢي.
مسلمين دان مسلمات يڠ دحرمتي سکالين،
تربية رمضان يڠ
بوکن سهاج مناهن ڤروت درڤد لاڤر داهݢ ماله درڤد سومبر حرام دسمڤيڠ مڠاول سلوروه
ڤنچاإيندرا إيايت تاڠن، کاکي، مات، تليڠا، ليده، کمالوان ترماسوق هاتي درڤد
ملاکوکن معصية کڤد الله دمان تربية اين سکيراڽ دحياتي بتول-بتول دالم کهيدوڤن سوده
ڤاستي لاهير لبيه راماي ڤميمڤين سبايك سيدنا ابو بکر يڠ سنتياس مڠلوه بيمبڠ سکيراڽ
ماسيه أدا والاو ڤون سإيکور کمبيڠ يڠ ترسڤيت د هوجوڠ نݢارا عقيبة بلياو تيدق سمڤت
ممبنتوڽ. ڤاستي لاهير رامي ڤميمڤين سيهيبت سيدنا عمر الخطاب يڠ ڤرنه مڠوڠکڤ كات-كات
سکيراڽ رعيت لاڤر مك اکو ايڠين منجادي اورڠ ڤرتام يڠ مراسأي لاڤر ايت دان سکيراڽ
رعيت تله کڽڠ بيارله اکو اورڠ تراخير يڠ مراسأيڽ. سماکين راماي لاهير ڤميمڤين سعادل
عمر بن عبدالعزيز يڠ سنتياس منکنکن سکيراڽ ڤميمڤين هيدوڤ دالم کميواهن مك رعيت
تروس مندريتا دالم کميسکينن سباليقڽ سکيراڽ ڤميمڤين سڠݢوڤ ممبواڠ سݢالا ککايأن مك
رعيت ڤاستي مراسأي نعمة ککايأن. کيت تيدق ماهو تروس مندڠر سروان اݢر رعيت برجيمت
چرمت ترماسوق اراهن تربارو اݢر سوهو ألة ڤنديڠين اودارا د سموا باڠونن کراجأن اکن
دتتڤکن تيدق کورڠ درڤد 24 درجه celsius سداڠکن کديامان راسمي 2
ڤميمڤين اوتام نݢارا منچچه RM10.2
جوتا باݢي بيل ايليکتريك دان RM1.9 جوتا اونتوق
بيل اير اونتوق 5 تاهون إيأيت دري تاهون 2006 هيڠݢ 2010 د مان جك جملة ايت
دبهاݢيکن مڠيکوت بولن، کراجأن ممبلنجاکن RM160,000 اونتوق بيل
ايليکتريك دان RM33,000
اونتوق بيل اير سبولن. بتاڤ تيڠݢيڽ کوس واڠ
نݢارا دهابيسکن بݢيتو سهاج کتيك رعيت دببنکن دڠن کنأيقكن هرݢ بارڠ دان تاريف
ايليکتريك. ايت بلوم دکيرا لاݢي دڠن ڤروجيق ميݢا اونتوق منونجوق-نونجوق بوکن
اونتوق کڤنتيڠن عوام دسمڤيڠ ڤچه أمانه دان رشوة يڠ مليبتکن berbilion-bilion هرتا رعية. اخيرڽ
يڠ ڤاڤا ماکين ڤاڤا، يڠ کاي ماکين کاي. کيت جاڠن منجادي اورڠ يڠ مڽببکن سماکين جلس
تيمبولڽ تندا قيامة انتاراڽ تيدق مڠمبيل برات تنتڠ ڤميليهن ڤميمڤين سباݢايمان اماران
نبي محمد e دالم سواتو حديث يڠ دروايتکن اوليه امام بخاري :
فَإِذَا ضُيِّعَتِ الأَمَانَة فَانْتَظِرِ السَّاعَة
قَالَ كَيْفَ إِضَاعَتُهَا قَالَ إِذَا وُسِّدَ الْأَمْرُ إِلَى غَيْرِ أَهْلِهِ
فَانْتَظِرِ السَّاعَةَ
مقصودڽ: مك اڤابيلا تله جلس ڤڽليويڠن ترهادڤ أمانة مك
توڠݢوله کبيناسأن. تاڽ صحابة : باݢايماناکه برلاکوڽ ڤڽليويڠن. سبداڽ : اڤابيلا
دسرهکن اوروسن مميکول أمانة کڤد بوکن اورڠ يڠ برکلايقکن مك توڠݢوله ساعة کهنچورن
اللهُ أَكْبَرُ! اللهُ أَكْبَرُ! اللهُ أَكْبَرُ
وَلِلهِ الحَمْدُ
فرمان الله دالم
ايات 32 سورة فاطر :
ثُمَّ أَوْرَثْنَا الْكِتَابَ الَّذِينَ اصْطَفَيْنَا
مِنْ عِبَادِنَا ۖ فَمِنْهُمْ ظَالِمٌ لِّنَفْسِهِ وَمِنْهُم مُّقْتَصِدٌ
وَمِنْهُمْ سَابِقٌ بِالْخَيْرَاتِ بِإِذْنِ اللَّـهِ ۚ ذَٰلِكَ هُوَ الْفَضْلُ
الْكَبِيرُ
مقصودڽ: کمودين کتاب ايت کامي واريثکن کڤد اورڠ-اورڠ
يڠ کامي ڤيليه د انتارا همبا-همبا کامي، لالو د انتارا مريك ادا يڠ مڠانيايا ديري
سنديري، اد يڠ برسدرهان دان اد يڠ برلومبا-لومبا بربوات کبأيقکن دڠن إذن الله، يڠ
دمکين ايت اداله کورنيأن يڠ امت بسر
برلالوڽ رمضان بوکن
برارتي برڤيسهڽ کيت درڤد هيدوڤ برسام القرءان بوکن سهاج دري سودوت ڤمباچأن ماله مليڤوتي
ڤماهمن ستروسڽ ڤلقسانأن سيستيم القرءان دالم ستياڤ اسڤيق کهيدوڤن ترماسوق عبادة
خصوص، ايکونومي، ڤوليتيق، سوسيال دان سباݢايڽ. ايات 32 سورة فاطر چونتوهڽ مڠݢمبرکن
3 کلومڤوق مأنسي يڠ بربيذا ڤنديرين ترهادڤ القرءان ايأيت [1] ݢولوڠن يڠ
مڠانيايأي ديري سنديري ايأيت ݢولوڠن يڠ کسالهن دوسا مريك لبيه باڽق درڤد ڤاهلا
کبايقکن. سببڽ، مريك تيدق ممباچ القرءان، ممهمي اڤاته لاݢي برعمل دڠن ڤرينته الله ددالمڽ. عقيبة جاهل تنتڠ اݢام سنديري مك مريك
موده تريکوت دڠن چارا هيدوڤ بارت يڠ بوروق ترماسوق مسئلة للاکي برڤاکاين دان
برسيکڤ سڤرتي ڤرمڤوان يڠ دناماکن ڤوندان اتاو ڤرمڤوان برڤاکاين دان برڤراڠاي سڤرتي
للاکي يڠ ديناماکن tomboy سماکين برتمبه. کادڠ-کادڠ سيکڤ
مشارکة يڠ سوك مڠݢوناکن خدمة ڤوندان دالم مڠهياس ڤڠنتين ڤرمڤوان سداڠکن اي اداله
حرام مڽببکن ڤڽاکيت اين سماکين مريبق. اڤ يڠ لبيه تروق بيلا مسئلة ڤنوکران جنتينا
ملالوءي ڤمبداهن الة کلامين سوده برللواسا سهيڠݢ ادا تونتوتن محکمة اونتوق مڠإعتراف
ڤنوکران جنتينا د کالڠن اومة اسلام سنديري. ايڠتله اماران نبي e ملالوءي سواتو حديث يڠ دروايتکن اوليه امام بخاري درڤد ابن عباس کاتڽ : لَعَنَ
النَّبِيُّ e الْمُخَنَّثِينَ مِنْ الرِّجَالِ وَالْمُتَرَجِّلَاتِ مِنْ النِّسَاءِ
مقصودڽ: نبي e تله ملعنة ڤارا ڤوندان دري کالاڠن للاکي دان ڤارا ڤرمڤوان يڠ مڽروڤأي للاکي
ايأيت دري سݢي ڤماکاين دان توتور کات
[2] ݢولوڠن يڠ
برسدرهان ايايت ݢولوڠن د مان کسالهن دوسا مريك سام باڽق دڠن ڤاهلا. مريك اداله
ݢولوڠن يڠ ممباچ القرءان تتاڤي بلوم برسديا ملقساناکن ايسي کندوڠنڽ يڠ ترديري درڤد
حکوم حکام الله. ايڠتله کيت کڤد سواتو اماران نبيe يڠ برمقصود : اکن ظاهير د کالڠن اومتکو د اخير زمان،
اورڠ يڠ ممباچ القرءان
تتاڤي القرءان هاڽ سمڤأي کحلقومڽ سهاج تتاڤي تيدق سمڤي کدالم
هاتي [3] ݢولوڠن يڠ برلومبا-لومبا بربوات کبأيقکن. مريك امت باڽق ملاکوکن کبأيقکن
دان جارڠ ممبوات کسالهن. مريك اداله ݢولوڠن يڠ برسديا ملقساناکن حکوم القرءان دالم
کهيدوڤن سهارين. اينله ݢولوڠن يڠ منداڤت کجايأن ددنيا دان اخيرة
مسلمين دان مسلمات يڠ دبرکتي الله،
فرمان الله دالم
ايات 64 سورة آل عمران:
قُلْ يَا أَهْلَ الْكِتَابِ تَعَالَوْا إِلَىٰ
كَلِمَةٍ سَوَاءٍ بَيْنَنَا وَبَيْنَكُمْ أَلَّا نَعْبُدَ إِلَّا اللَّـهَ وَلَا
نُشْرِكَ بِهِ شَيْئًا وَلَا يَتَّخِذَ بَعْضُنَا بَعْضًا أَرْبَابًا مِّن دُونِ
اللَّـهِ ۚ فَإِن تَوَلَّوْا فَقُولُوا اشْهَدُوا بِأَنَّا مُسْلِمُونَ
مقصودڽ : کاتاکنله ﴿واهاي محمد﴾: “واهاي اهلي
کتاب، ماريله کڤد ساتو کلمة يڠ برسمأن انتارا کامي دڠن کامو، ايأيت کيت سموا تيدق
مڽمبه ملأينکن الله، دان کيت تيدق سکوتوکن دڠنڽ سسواتو جوا ڤون; دان جاڠن ڤولا
سباهاݢين دري کيت مڠمبيل اکن سباهاݢين يڠ لاين اونتوق دجاديکن اورڠ-اورڠ يڠ دڤوجا دان
دديوا-ديواکن سلاين دري الله”. کمودين جك مريك ﴿اهلي کتاب ايت﴾ برڤاليڠ ﴿اڠݢن
منريما﴾ مك کاتاکنله کڤد مريك: “سقسيکنله کامو بهاوا سسوڠݢوهڽ کامي اداله
اورڠ-اورڠ اسلام”
کيت مڽمبوت هاري
راي تاهون اين دالم سواسان سمبوتن کمرديکأن نݢارا کالي ك-54 نامون هوبوڠن انتارا
قوم دان اݢام باݢايکن تروس دلندا مسئلة بسر تراوتما ايسو قوم دان اݢام دجاديکن
مودال ڤوليتيق دمي کڤنتيڠن ديري بوکنڽ ماهو دسلسايکن سباݢايمان يڠ دأجر اوليه
اسلام. اڤي ڤرقومن دان ڤربالهن اݢام دهاڠت ملالوءي tv،
راديو، اخبار، اينترنيت اݢر رعية منجادي ريساو دان منچاري جالن سيڠکت اونتوق تروس
مڠکلکن کظاليمن ڤميمڤين. مسئلة مرتد يڠ کمبالي هاڠت دبيچارا تاهون اين برمولا دڠن
جواڤن منتري دالم ڤرليمين بهاوا محکمة شرعية منريما 863 کيس ڤرموهونن اونتوق منوکر
ستاتوس اݢام اسلام دري تاهون 2000 هيڠݢ 2010 دمان 168 دلولوسکن والاو ڤون سلڤس ايت
ڤلباݢاي ألسن دبريکن سمأدا يڠ دلولوسکن بوکن مرتد تتاڤي دصحکن تيدق اسلام سجق اول لاݢي
دان السن کسيلاڤن نام فموهون سڤرتي نام اورڠ اسلام سهيڠݢ دتوليس
براݢام اسلام تتاڤي اڤابيلا درجوع سمولا مك دتوکر ستاتوس کڤد بوکن اسلام. اداڽ اومة
اسلام يڠ ترڤقسا منريما بنتوان ݢريجا دان کويل اتس السن ڤايه منداڤت بنتوان کباجيقکن
دان زکاة د مان إي دبيمباڠي دمرتدکن دڠن چارا هالوس. بݢيتو جوݢ دعوأن اد ݢورو tuisyen مڠاجر موريدڽ براݢام اسلام
مڽاڽيکن لاݢو مموجي کبسرن نبي عيسى. سبواه ڤوسة tuisyen دان سکوله يڠ تله مڠاجر موريد-موريد اسلام تاهون 1
تنتڠ ڤرکارا-ڤرکارا يڠ ممبابيتکن اݢام کريستيان. دلاڤورکن جوݢ، موريد يڠ بلاجر
سچارا ڤرچوما درڤد سکومڤولن ڤمودا-ڤمودا بوکن بربڠسا ملايو تله دأجر مڽاڽيکن لاݢو مموجي
نبي عيسى سمبيل منونجوقکن إشارة تاڠن سيمبول صليب. سلأين ايت، موريد-موريد ايت جوݢ
دکاتاکن، ممڤو برچريتا قيصه نبي عيسى، ترماسوق نبي عيسى دصليب دان دتراڤکن اجارن
کريستيان سچارا هالوس کتيك بلاجر. بريتا-بريتا اين سموا واجب دبري ڤرهاتين دڠن
ببراڤ تيندقكن سݢرا ايأيت [1] اوندڠ-اوندڠ مرتد واجب دݢوبل سݢرا دسمڤيڠ
ڤڠواتکواسان اوندڠ-اوندڠ مڽکت اورڠ بوکن اسلام درڤد ممرتدکن اومت اسلام [2] اڤ يڠ
لبيه ڤنتيڠ اياله علمو اݢر اومت اسلام بوکن
سهاج تيدق موده دڤرداي ماله ممڤو ممبري ڤنجلسن اسلام ترهادڤ بوکن اسلام [3] دري
سݢي کباجيقکن اومة اسلام مستي دأمبيل تاهو اوليه سموا ڤيهق تراوتما ڤميمڤين اݢر
مريك تيدق مناݢيه سيمڤاتي درڤد بوکن اسلام [4] ڤمرکاسأن دعوة اسلام کران کيت
سڤاتوتڽ براس مالو دڠن کادأن ڤرکمبڠن اسلام د ايروڤه د مان مڠيکوت سواتو کاجين
دالم ستياڤ 4 ورݢ بارت سأورڠ درڤدڽ اداله مسلم دان ڤنليتي بارت مڠڠݢرکن دالم 50
تاهون کهادڤن ايروڤه اکن منجادي ساله ساتو ڤوست اوتام ڤرکمبڠن اسلام. ڤادري
ملاهيرکن کبيمبڠن اڤابيلا ݢريجا سلوروه دنيا سماکين لڠڠ دان باڽق يڠ برتوکر منجادي
مسجد. [5] ڤرلو دڤرباڽقکن لاݢي dialog انتارا علماء اسلام دڠن اورڠ بوکن اسلام اݢر اڤي ڤربالهن انتارا
اݢام داڤت دڤادمكن. ايسو اݢام مستي دسلسايکن چارا اݢام بوکن ملالوي هوى نفسو کران
اي بوليه ممباوا کروݢين دان کروسقکن. ڤرونداڠن، علمو دان دعوة مستي برݢرق سلاري اݢر
دعوة اسلام کمبالي برکمبڠ ڤست دان ڤرموسوهن ترهادڤ اسلام داڤت دتاڠني دڠن ڤنوه
بيجقسان. کيت تاهو بهاوا يهودي دان کريستيان سنتياس مموسوهي اسلام تتاڤي دڠن
کبيجقسنأن کيت بردڤن دڠن جاروم دان سنجات مريك سڤاستيڽ اکن ترسرله بهاوا اسلام ايت
اݢام يڠ ترتيڠݢي تياد اݢام دان سيستيم لاين يڠ داڤت مننديڠي اسلام. اسلامله نسچاي
کيت سلامت دنيا اخيرة.
بَارَكَ اللهُ لِيْ وَلَكُمْ فِي القُرْآنِ العَظِيْمِ
وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ
وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ
وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ
وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ
المُسْتَغْفِرِيْنَ وَيَا نَجَاةَ التَّائِبِيْنَ
KHUTBAH
KEDUA
اللهُ أَكْبَرُ ﴿ 3 كالي ﴾ اللهُ
أَكْبَرُ ﴿ 3 كالي ﴾ اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ
اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ
عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ
لاإِلهَ إِلا اللهُ وَحْدَهُ لا شَرِيْكَ لَهُ ، وَأَشْهَدُ أَنَّ سَيِّدَنَا
مُحَمَّدًا عَبْدُهُ وَرَسُوْلُهُ ، اللّهُمَّ صَلِّ عَلىَ سَيِّدِنَا مُحَمَّدٍ
وَعَلَى آلِهِ وَصَحْبِهِ أَجْمَعِيْنَ .أَمَّا بَعْدُ..فَيَا أَيُّهَا
المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ
المُتَّقِيْنَ
فرمان
الله دالم ايات 22 سوره الرعد :
وَالَّذِينَ
صَبَرُوا ابْتِغَاءَ وَجْهِ رَبِّهِمْ وَأَقَامُوا الصَّلَاةَ وَأَنفَقُوا مِمَّا
رَزَقْنَاهُمْ سِرًّا وَعَلَانِيَةً وَيَدْرَءُونَ بِالْحَسَنَةِ السَّيِّئَةَ
أُولَـٰئِكَ لَهُمْ عُقْبَى الدَّارِ
مقصودڽ
: دان اورڠ-اورڠ يڠ صبر کران مڠهارڤکن کريضأن توهن مريك سمات-مات، دان منديريکن
سمبهيڠ، سرتا مندرماکن دري اڤ يڠ کامي کورنياکن کڤد مريك، سچارا برسمبوڽي اتاو
سچارا تربوك; دان مريك ڤولا منولق کجاهتن دڠن چارا يڠ باءيك; مريك ايت سمواڽ اداله
دسدياکن باݢيڽ بالسن يڠ سبايك-بأيكڽ ڤد هاري اخيرة;
مسلمين
دان مسلمات يڠ درحمتي الله
تکبير کمناڠن يڠ دلأوڠکن اداله تندا کجايأن
دالم تربية رمضان يڠ تله کيت سام-سام لالوي اونتوق لاهير سباݢاي اومت يڠ بݢيتو
يقين دڠن سيستيم القرءان دسمڤيڠ تربية ملالوي عبادة ڤواسا دان زکاة فطرة مڽوبورکن
لاݢي ڤراسأن مڠمبيل برت تنتڠ ڤندريتأن سودارا سأݢام يڠ لأين تراوتما د فلسطين، عراق،
أفغانستان، سلاتن تايلاند يڠ دلندا ڤڤراڠن. تيدق کتيڠݢالن کريسيس کبولورن دان ڤراڠ
سودارا د صوماليا يڠ ممرلوکن
ڤرهاتين دان بنتوان يڠ سواجرڽ درڤد کيت سموا. ببراڤ نݢارا اومة اسلام يڠ لأين سداڠ
مڠهادڤي ڤراڠ سودارا کران ماهو مڠݢنتيکن ڤميمڤين يڠ ظاليم سڤرتي د شريا ستله موسوه
اسلام ممأينکن ڤرانن بسر ملالوي NATO دالم مڠݢوليڠکن غضافي د ليبيا. تومبڠڽ ڤميمڤين diktator ساتو دمي ساتو تراوتما دبومي عرب دان افريکا برمولا د تونيسيا
دايکوتي مصر مربق کيمن مڽدارکن سموا ڤيهق بهاوا تياد کراجأن يڠ ممڤو ککل تراوتما جك
دڤرينته سچارا ظاليم. کيت دعاءکن سموݢ ڤرتوکران ڤميمڤين بارو لبيه مڠونتوڠکن اسلام
دان اومتڽ بوکنڽ منروسکن لاݢي کظاليمن دان جاهلية ڤميمڤين سبلوم اين. ڤميمڤين
نݢارا کيت سواجرڽ بلاجر درڤد اڤ يڠ برلاکو اݢر تيدق تروس کماروق اونتوق ممڤرتاهن
کواس دڠن چارا يڠ برچڠݢه دڠن سيستم demokrasi اڤاته لاݢي اسلام.
کتيك ماهو مرونتوهکن ڤڠواسأن يهودي ترهادڤ دنيا
جوݢ مك کيت واجب مڽوکوڠ اوسها مورني کراجأن نݢري کلنتن يڠ سداڠ بروسها ممڤرکاسکن
سمولا ڤڠݢونأن دينار امس دان درهم ڤيراق ترماسوق مولأي تاهون اين ملنچر ڤمبايرن
زکاة دڠن دينار دان درهم. اوليه ايت ماريله کيت سام-سام مميليقي دان مڠݢونا دينار
دان درهم يڠ سميمڠڽ لبيه ستابيل بربنديڠ واڠ کرتس يڠ تربوك کڤد ڤنيڤوان دان کروݢين
يڠ کتارا. نيلاي واڠ کرتس يڠ هاڽ برسندار کڤد کڤرچايأن ڤڠݢونا سمات-مات سڤاستيڽ
سواتو هاري ننتي نيلايڽ تيدق لبيه درڤد کرتس بوروق سهاج. کيت هاري اين دتيڤو دڠن
اصطلاح infilasi يڠ مڽببکن هرݢ بارڠ نأيك سداڠکن يڠ سبنرڽ هرݢ بارڠ تيدق نأيك
سباليقڽ نيلاي واڠ کرتس يڠ جاتوه مرودوم. سام-سام کيت برفيکير باݢايمانا اميريکا
شريکة يڠ دکواسأي اوليه يهودي يڠ مميليقكي جملة هوتڠ ڤاليڠ تيڠݢي ددنيا تتاڤي ممڤو
مڠواسأي کيت. سيستيم يهودي ملتقکن اورڠ برهوتڠ لبيه کاي درڤد اورڠ برهرتا ملالوي
ڤنيڤوان يڠ دچيڤتا. تاڽله ديري کيت سمأدا يهودي يڠ هيبت اتاو کيت يڠ بودوه کران
تروس منجادي همبا کڤد سيستيم يهودي. يهودي اکن تروس برادا دأتس جك کيت تروس ريلا
دڤربودوهکن سلاما-لاماڽ اونتوق برادا د باوه
اللهُ أَكْبَرُ! اللهُ أَكْبَرُ! اللهُ
أَكْبَرُ وَلِلهِ الحَمْدُ
سلامت هاري راي عيد الفطري داوچڤكن كڤد سلوروه قوم مسلمين دان مسلمات.باڽقكن
برصدقه اڬر مريك يڠ ممرلوكن بنتوان توروت برڬمبيرا دان زيارهيله سانق سودارا ڤد
هاري يڠ مليا اين باڬي مراڤتكن لاڬي تالي ڤرسودارأن.ربوتله ڤلواڠ اونتوق منمبهكن
ساهم اخيرة دڠن برڤواس انم هاري دبولن شوال باڬي مڽاهوت سبدا نبي e:
مَنْ صَامَ رَمَضَانَ ثٌمَّ
أَتْبَعَهٌ سِتًّا مِنْ شَوَّال كَانَ كَصِيَامِ الَّدهْرِ ﴿ رواه مسلم ﴾
مقصودڽ : سسياڤ يڠ تله برڤواس فرض
رمضان كمودين دايكوتي ڤولا دڠن برڤواس انم هاري د بولن شوال مك اداله ڤهلاڽ سڤرتي
دي برڤواس سڤنجڠ تاهون.
اللّهُمَّ
صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ
اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ
وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ
مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ
قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ
وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, اللّهُمَّ انْصُرْ إِخْوَانَنَا
المُسْلِمِيْنَ فِى عِرَاق وَفِى فَلَسْطِين وَفِى كَشْمِيْر وَفِى الهِنْد وفى
أفغانستانِ وَفِى شِيْشَان وَفِى جَنُوْبِ بِلِيِبين وَفِى إينْدُوْنِيْسِيَا
وَفِى تَايْلَنْدِ وَفِى بَلَدِنَا ماليزيا اللّهُمَّ انْصُرِ المُجَاهِدِيْنَ
الَّذِيْنَ يُجَاهِدُوْنَ فِي سَبِيْلِكَ فِي كُلِّ زَمَانٍ وَمَكَانٍ. اللّهُمَّ
يَا مُنْزِلَ الكِتَابِ وَ يَا مُجْرِيَ السَّحَابِ وَ يَاهَازِمَ الأحْزَابِ
اِهْزِمْهُمْ وَانْصُرْنَا عَلَيْهِمْ, اللّهُمَّ عَلَيْكَ بِاليَهُوْدِ وَمَنْ
وَالاهُمْ, اللّهُمَّ عَلَيْكَ بِالنَّصَارَى وَمَنْ وَالاهُمْ, اللّهُمَّ عَلَيْكَ
بِالهُنَوْدِ وَمَنْ وَالاهُمْ, اللّهُمَّ عَلَيْكَ بِالأمِيرِكَان وَمَنْ
وَالاهُمْ, اللّهُمَّ عَلَيْكَ بِالِبرِيطَان وَمَنْ وَالاهُمْ, اللّهُمَّ
عَلَيْكَ بِأَحْزَابِ المُشْرِكِيْنَ الطَّاغِيْنَ الظَّالِمِيْنَ وَمَنْ
وَالاهُمْ, اللّهُمَّ دَمِّرْهُمْ تَدْمِيْرًا وَ تَبِّرْهُمْ تَتْبِيْرًا
وَاجْعَلْهُمْ هَبَاءً مَنْثُوْرًا
اللّهُمَّ انْصُرْ مَنْ نَصَرَ دِيْنَكَ وَاخْذُلْ مَنْ خَذَلَ دِيْنَكَ ,
اللّهُمَّ أَعِزَّ الإسْلامَ وَالمُسْلِمِيْنَ وَأَذِّلَّ الشِّرْكَ وَالمُشْرِكِيْنَ
وَدَمِّرْ أَعْدَاءَ الدِّيْنِ وَانْصُرْ عِبَادَكَ المُؤْمِنِيْنَ . اللَّهُمَّ إِنِّا نعُوذُبِكَ
مِنْ البَرَصِ،
وَالجُنُونِ،
وَالجُذَامِ، وَمِنْ سَيِّءِ الأَسْقَامِ تَحَصَّنَّا بِذِى الْعزَّةِ
وَالْجَبَرُوْتِ وَاعَتَصَمْنَا بِرَبِّ
الْمَلَكُوْتِ وَتَوَكَّلْنَا عَلَى الْحَيِّ الَّذِى لاَ يَمُوْتُ اللّهُمَّ اصْرِفْ عَنَّا هَذا الْوَبَاءَ وَقِنَا شَرَّ الرَّدَى وَنَجِّنَا مِنَ الطَّعْنِ والطَّاعُوْنِ وَالْبَلاَءِ بِلُطْفِكَ يَا لَطِيفُ
يَا خَبِيْرُ إِنَّكَ عَلَى كُلِّ شَيْءٍ قَدِيْرٌ اللّهُمَّ تَقَبَّلْ
مِنَّا صَلاتَنَا وَصِيَامَنَا وَقِيَامَنَا وَزَكَاتَنَا وَجَمِيْعَ حَسَنَاتِنَا
وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا
حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ
اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ
ِللهِ رَبِّ العَالَمِيْنَ


text:
ا؞ير مات نورالهميزا، 29، سنتياس تومڤه مميکيرکن قدرة ديري دان سواميڽ يڠ تيدق ممڤو منچاري رزقي لبيه دمي ممبلي ڤاکاين بهارو اونتوق انق٢ مريک يڠ ماسيه کچيل.
هاري اين، ا؞ير مات وانيتا ايت تومڤه لاڬي. چوما کالي اين دي مناڠيس بوکن کران سديه، سباليقڽ ترهارو دان ڬمبيرا اڤابيلا مريک سکلوارڬ برڤلواڠ منججقکن کاکي دڤاسر راي مايدين، کوبڠ کريان اونتوق ممبلي بله کلڠکڤن راي.
”کالي تراخير کامي سکلوارڬ مماکاي باجو بهارو ڤد 1 شوال ليم تاهون لالو کتيک انق سولوڠ، محمد رازين حاريث، 7، براوسيا دوا تاهون کتيک ايت.
”دسببکن تياد دو؞يت، اديق-براديق دي يڠ سکارڠ براوسيا 5، 4، دان 3 تاهون بلوم ڤرنه مراس ملارم باجو راي بهارو دان هاڽ ڤاکاي باجو ترڤاکاي دبري اورڠ،“ کات وانيتا ايت.
کلوارڬ نورالهميزا مروڤاکن انتارا 70 ڬولوڠن اصناف درڤد 10 کلوارڬ يڠ دباوا ممبلي-بله سمڤنا ڤروڬرم بلي راي کلب ميديا کلنتن دارالنعيم (Kemudi) – کيت کوڠسي، دسيني هاري اين.
سومبڠن ترسبوت دسمڤايکن اوليه بوندا ساودارا يڠ دڤرتوان اڬوڠ، سلطان محمد V، داتوق تڠکو سلواني سلطان يحيى ڤيترا.


text:
کتوا ايکسکوتيفڽ، داتوق اسماعيل ابراهيم برکات، کرجا٢ منمبه با؞يق کمودهن دکاوسن ايت سجاجر اوسها مرنچقکن لاڬي سيکتور ڤلنچوڠن دنڬري اين.
سلا؞ين ايت، تمبهڽ، لڠکه ترسبوت باڬي مروڤاکن لڠکه دأمبيل IRDA مموليهارا دان ممليهارا ڤولاو هوتن ڤايا باکاو تيدق برڤڠهوني دان کدوا تربسر ددنيا.
”ڤروجيک ايت ممبابيتکن ڤمبينا؞ن جمبتن ڬلولم يڠ مڠڬوناکن تيکنولوڬي glu laminated يڠ ڤرتام سأومڤاماڽ دأسيا تڠڬارا سڤنجڠ 60 ميتر.
”سلا؞ين ايت ڤروجيک ترسبوت توروت ممبابيتکن ڤمبينا؞ن ڤلنتر ڤجالن کاکي سرتا ممبينا تيڬ ڤلتفوم باڬي مڠيندهکن لاڬي کاوسن ايت،“ کاتاڽ دسيني بارو٢ اين.
تامن نڬارا جوهر ڤولاو کوکوڤ يڠ ممڤوپا؞ي تاريقن انتارا لا؞ين مميليقي 27 سڤيسيس باکاو اصلي يڠ ڤوڤولر يا؞يت باکاو کورڤ سلا؞ين توجوه سڤيسيس مماليا، انم سڤيسيس ريڤتيليا، 23 سڤيسيس بوروڠ دان 111 سڤيسيس ايکن.


text:
وانيتا ترسبوت دكنلي سباڬاي ديسي مرلينا امين دان فوتو ايت مماڤركن دي سدڠ مراوت ڤولوهن ايكور انجيڠ.
انجيڠ باڬي اورڠ إسلام اداله نجيس تتاڤي ديسي تتڤ ممبلاي دان منداكڤ حيوان ترسبوت سهيڠڬ تيمبول ڤلباڬاي ڤندڠن ڤرو دان كونترا دڠن اڤ يڠ دلاكوكن اوليه وانيتا ترسبوت.
تيدق كورڠ ڤولا يڠ مليمڤركن ڤندڠن سينيس دان كريتيکن ڤدس ترهادڤ تيندقنڽ ايت.
وانيتا ايت مڠوتيڤ انجيڠ ليار دان كوچيڠ يڠ بركليارن دجالن دكاوسن تمڤت تيڠڬلڽ دماتارم لومبوق لالو ممباواڽ ڤولڠ سرتا مراوت حيوان٢ ترسبوت سهيڠڬ ڤوليه.
دبلاكڠ رومه ديسي تـرداڤـت 26 ايـكـور انجيڠ تربيار دان كوچيڠ يڠ ‘منومڤڠ’ تدوه دان منداڤت كاسيه سايڠ دري سأورڠ وانيتا يڠ موره هاتي.
تنڤا مڠهارڤكن بـنـتـوان دري ڤـيهـق لـوار دي مـڠـلـواركن دويـت سـاكـوڽ اونتوق مـمـبـلـي ماكنن اونتوق انجيڠ دان كوچيڠ.
باڬايماناڤون كادڠ٢ اد جوڬ ڤندرما يڠ داتڠ ممبري سومبڠن بروڤا ماكنن حيوان دان ڤرالتن ڤمبرسيهن حيوان.
سـتـيـاڤ كالـي مــمــبــري مـاكـن كـڤـد انـجـيـڠ٢ ترسبوت ديسي اكن مرقمكن ڬامبر دان مپياركنڽ كدالم اكا؞ون فيسبوک ميليقڽ.
منوروتڽ دي بربوات دمكين سوڤايا موده باڬي مريک يڠ ايڠين مڠمبيل اتاو مميليهارا حيوان بركنان.
باڬايماناڤون ڬامبر٢ ترسبوت كمودينڽ منجادي ۏيرل دسببكن ‘كلاينن’ دان سسواتو يڠ اڬق ڬنجيل اڤابيلا سأورڠ وانيتا يڠ برتودوڠ لابوه بڬيتو مسرا سمبيل ممڬڠ دان ممبري ماكن انجيڠ٢ ترسبوت.
باڬي ديسي دي سوده ماسق دڠن كريتيقن دان ڤندڠن سينيس تراوتام دري اورڠ إسلام مڠناي تيندقنڽ ايت.
والاوڤون ڤرسوناليتيڽ مماكاي تودوڠ لابوه دي تيدق كيكوق مراوت دان منجاڬ انجيڠ٢ ترسبوت.
دي ممڤوپاي ڤندڠن سنديري مڠناي اڤ يڠ دلاكوكنڽ سجق ببراڤ لاما دهولو دان لڠسوڠ تيدق مڠمبيل ڤدولي كريتيکن اتاو سينديرن سينيس ترهادڤڽ.
باڬيڽ انجيڠ٢ ايت جوڬ اداله مخلوق اﷲ يڠ ڤرلو دجاڬ دان دسايڠي سباڬايمان مخلوق٢ لاين.
“سبنرڽ مـريـک يـڠ جـوڬ مـخلوق يڠ ايڠين هيدوڤ. مريک مخلوق يڠ دچيڤتا توهن. ڤد ماس اين اورڠ راماي دڠن موده مڠأيتكن سسواتو دڠن اڬام اد ممبريكن داليل٢ ترتنتو” كات ديسي كڤد ڤورتل دتيق كوم بارو٢ اين.
منوروتڽ دي مڠمبيل ڤندكتن بهاوا سڬالا يڠ دلاكوكنڽ اداله اوروسن ديريڽ دڠن اﷲ.
“اﷲ مها مڠتاهو؞ي سڬالا-ڬالاڽ دان ساي تيدق قيصه دڠن كريتيقن اتاو سينديرن ترهادڤ ديري ساي اڤابيلا ملاكوكن كرجا٢ اين.
“ايمان ساي عملن ساي ڤربواتن ساي اﷲ سبحانه وتعالى يڠ مها مڠتاهوي. ساي ڤرچاي اڤابـيـلا سـاي جـاڬ دان راوت انجيڠ كوچيڠ اتاو اڤ سـهـاج حـيـوان يڠ لوک مريک برذيكير اونتوق ساي” اوجرڽ.
ديسي ممبلنجاكن انتارا RP3 جوتا دان RP4 جوتا ستياڤ بولن اونتوق مپدياكن ماكنن كڤد 66 ايكور حيوان يڠ دڤليهاراڽ.
ماكنن انجيڠ دان كوچيڠ يڠ دسدياكنڽ اداله ناسي دان ايكن توڠكول ماناكالا سسكالي دبريكن كواه داڬيڠ.
ديسي يڠ براس بڬيتو سنڠ هاتي كتيک مراوت دان ممبري ماكن كڤد حيوان٢ اين مپيفتكن سموا ايت سباڬاي تراڤي كڤد ديريڽ يڠ ممبري كڤواسن دالم هيدوڤڽ.
مڠناي ايسو حلال حرام كتيک مپنتوه انجيڠ سڤرتي يڠ دڤركاتاكن اورڠ راماي دالم Facebook، ديسي بركات دي سريڠ مپامق دڠن اير دان تانه ستياڤ كالي ترسنتوه دڠن حيوان ايت سڤرتي يڠ دسارنكن اوليه اڬام إسلام.
وانيتا برڤورده منجاڬ انجيڠ
ڬامبر سأورڠ وانيتا دلومبوق يڠ مماكاي تودوڠ لابوه سمبيل ممڬڠ انجيڠ كيني منجادي ڤربينچڠن هاڠت دلامن سوسيال فيسبوک.
وانيتا ترسبوت دكنلي سباڬاي ديسي مرلينا امين دان فوتو ايت مماڤركن دي سدڠ مراوت ڤولوهن ايكور انجيڠ.


text:
دالم کجادين کيرا٢ ڤوکول 12.30 تڠه هاري ايت، مڠسا يڠ ممندو کريتا ڤرودوا مايۏي دصحکن موت دلوکاسي کجادين عاقبة کچدرا؞ن ڤاره دکڤالا.
کتوا ڤوليس دا؞يره کاجڠ، اسيستن کوميسيونر احمد ظافير محمد يوسف برکات، سياستن اول منداڤتي کجادين برلاکو اڤابيلا مڠسا کلوار دري سوسور ستيسين ميپق ڤيترونس برتيندق مڠوبه هالوان مماسوقي لوروڠ کانن سبلوم دلڠڬر سبواه لوري دلوروڠ تڠه.
”سلڤس ايت، مڠسا دڤرچايا؞ي ترتکن ڤدل ميپق دان هيلڠ کاولن لالو ملڠڬر ڤمبهاڬي تڠه جالن سبلوم ملڠڬر ڤولا ڤمبهاڬي کيري جالن مڠعاقبتکن کريتا ايت برڤوسيڠ ببراڤ کالي سبلوم مڠسا ترچامڤق کلوار ملالو؞ي تيڠکڤ بهاڬين ڤمندو.
”کريتا مڠسا يڠ ماسيه برڬرق کمودين مپيريت مڠسا سجا؞وه 10 ميتر سبلوم برهنتي. مڠسا دصحکن موت دلوکاسي کجادين،“ کاتاڽ دالم ساتو کپاتا؞ن دسيني هاري اين.
احمد ظافير ممبريتاهو، ميت وانيتا ايت کمودين دباوا کهوسڤيتل سردڠ اونتوق بده سياست دان تله دتونتوت اوليه واريث.


text:
تيمبلن منتري دالم نڬري، داتوق محمد ازيس جممن برکات، درڤد جومله ايت 456 ادوان اداله صحيح يڠ مڠحاصيلکن کجايا؞ن دالم سربوان يڠ دلقساناکن ماناکالا 264 معلومت اداله تيدق براساس اتاو ڤلسو.
”سباپق 253 معلومت لاڬي ممڤوپا؞ي ميريت دان ممرلوکن ريسيقن لنجوت سبلوم تيندقن داڤت دأمبيل،“ کاتاڽ منجواب ڤرتاپا؞ن کو ڤواي تيوڠ (PH-کوتا ملاک) ڤد ڤرسيدڠن ديوان رعيت هاري اين.
ازيس برکات، اينيسياتيف يڠ دلنچرکن ڤد 20 جولاي ايت دڠن کرجاسام اورڠ عوام منونجوقکن ايمڤک ڤوسيتيف دالم اوسها کراجا؞ن ممرڠي اکتيۏيتي ڤرجودين حرام يڠ ممباوا کڤد ڤنورونن تريند اکتيۏيتي برکنا؞ن.
کاتاڽ، PDRM جوڬ سنتياس ممبوات ريسيقن مودوس اوڤراسي بهارو يڠ موڠکين اکن دڬوناکن سينديکيت اونتوق منجالنکن اکتيۏيتي ڤرجودين حرام.
”سلا؞ين ايت، تيندقن تڬس اکن دأمبيل ترهادڤ اڠڬوتا ڤوليس يڠ ترليبت اتاو مليندوڠي سينديکيت ڤرجودين،“ کاتاڽ. -برنام


text:
ڤڠاره ڤلقسانا؞ن اوڤراسيڽ، داتوق ازيزن ابو طاعة بركات، ڤيهقڽ تله مليهت ڤريستاسي بوت حاصيل ريک چيڤتا سڤاسوقن اڠڬوتا ڤوليس دري ايبو ڤجابت ڤوليس دا؞يره (IPD) هولو ترڠڬانو ايت، سكالي ڬوس ممبري جامينن اكن ممباوا ڤروتوتا؞يڤ بركنا؞ن كڤريڠكت سلنجوتڽ.
”ساي سوده بربينچڠ دڠن كتوا ڤوليس نڬري دان جک منداڤت كلولوسن تيكنيكل مڠنا؞ي ڤمبواتن بوت اين، سوده تنتو كيت بوليه ڤنجڠكن اونتوق ڤرتيمبڠن Nadma،“ كاتاڽ.
بلياو بركات دمكين كڤد ڤمبريتا سلڤس ڤلنچرن بوت Amfibia IPD هولو ترڠڬانو اوليه كتوا ڤوليس نڬري، داتوق ايديل اسماعيل، دجيتي داترن سوڠاي كامڤوڠ دوسون، كوالا برڠ دسيني سمالم.
يڠ حاضير سام، كتوا ڤوليس دا؞يره، ديڤوتي سوڤرينتندن محمد ادلي مت داوود.
Amfibia Qber يڠ سبرت 1.2 تن بوليه دڬرقكن دڠن كلاجوان سهيڠڬ 20 كيلوميتر سجم دداترن ماناكالا انتارا توجوه دان لاڤن كنوت ددالم ا؞ير.


text:
نام System UrusNiaga برأصل دري ݢابوڠن کات-کات بهاس ايڠݢريس دان ملايو يڠ برمقصود سيستم ترنسکسي اتاو سيستم ڤرنياݢان.
باڠونکن دان دتاورکن سباݢاي ڤرايسين سباݢاي ڤرخدمتن اوليه .Rutweb Technology Sdn. Bhd برحد، سبواه ڤرنياݢان کچيل دري مليسيا يڠ ممبري تومڤوان کڤد تيکنولوݢي ويب، دري ڤلقسانأن ڤلاين هيڠݢ ڤمباڠونن اڤليکسي.
اونتوق منمبه باءيق دان ممڤرموده ڤروسيدور ڤرنياݢان ملالوءي تيکنولوݢي.
کوميتد اونتوق تروس مڽدياکن ڤلاتفورم اينتواتيف باݢي سبارڠ ڤرنياݢان، يڠ داڤت منيڠکتکن ڤروسيس اوڤراسي مريک.
Rutweb Technology Sdn. Bhd. (1135460-H)
نووي جاميلي سباݢاي ڤڠاره اوروسن، جوالن، ڤماسارن دان ارکيتيک سيستم. نظام عدنان سباݢاي ڤڠاره اوڤراسي، جوالن، سوکوڠن دان ارکيتيک ڤڽلساين. برڤڠالمن لبيه درڤد 17 تاهون دالم ڤمباڠونن سيستم دان ڤرخدمتن ڤلڠݢن. تريما کاسيه کران مميليه System UrusNiaga سباݢاي ڤلاتفورم ڤرنياݢان اندا.


text:
بين اتاو نام إسلامڽ، بين ادم عبدالله، 54، مپواراكن حسرت ايت سوقتو دتمو؞ي ورتاون سلڤس مونچول دالم رانچڠن سلامت ڤاڬي مليسيا دويسما TV، اڠكاساڤوري، دسيني سبنتر تادي.
”سلڤس مراقم لاڬو دجاكرتا ننتي، ساي مرانچڠ اونتوق منونايكن عمره. دسمڤيڠ برعباده، ساي جوڬ ايڠين مراقمكن موزيک ۏيديو لاڬو بهارو ترسبوت دسان،“ جلسڽ.
دالم ڤد ايت، بين توروت بركوڠسي ڤڠالمنڽ سڤنجڠ منريما راوتن دواد ڤسيكيتري، هوسڤيتل كوالا لمڤور (HKL) سجق سبولن لالو.
”ساي امت برتريما كاسيه كڤد سموا يڠ تله مپوكوڠ دان ممبنتو ساي سلاما اين.
”ساي جوڬ ساڠت برڤواس هاتي دڠن لاينن ڤيهق هوسڤيتل. ساي مڠيكوت سموا ڤراتورن دسان ممندڠكن ساي ڤساكيت مريک.
”ڤيهق هوسڤيتل توروت مپديا ڤلباڬاي اكتيۏيتي اونتوق ساي برسام ڤساكيت لا؞ين سڤرتي برما؞ين كاروم دان سسكالي ساي مڠهيبوركن مريک دڠن پاپين ساي،“ اوجرڽ.
سمنتارا ايت، ڤريسيدن ياياسن ارتيس 1 مليسيا (YA1M)، داتوق دي.جي. ديۏ، ممبريتاهو مجليس ماكن تڠهاري سرتا كونسرت عمل يڠ درانچڠ اوليه YA1M اكن دأداكن ڤد 21 مي اين.
بين نادن رانچڠ توناي عمره
كوالا لمڤور 12 مچ - ڤپاپي يڠ تركنل سكيتر ايرا 80-هن، بين نادن مرانچڠ اونتوق كمكه باڬي مڠرجاكن عمره سلڤس سلساي مراقم لاڬو دجاكرتا، ايندونيسيا
بين اتاو نام إسلامڽ، بين ادم عبدالله، 54، مپواراكن حسرت ايت سوقتو دتمو؞ي ورتاون سلڤس مونچول دالم رانچڠن سلامت ڤاڬي مليسيا دويسما TV، اڠكاساڤوري، دسيني سبنتر تادي.


text:
ڤلاجر يڠ اكن مندودوقي سيجيل ڤلاجرن مليسيا (SPM) ايت دري سكوله منڠه كبڠسان (SMK) سليم ريۏر SMK داتوق ذوالكفلي سكوله منڠه كبڠسان اڬام (SMKA) سليم ريۏر SMK باندر بيهرڠ 2020 SMK خير جوهاري SMK ترولق SMK سوڠكاي SMK سوڠاي كرويت دان SMK بسوت دان MRSM فيلدا.
مجليس ڤنوتوڤن ڤروڬرم ترسبوت دسمڤورناكن اوليه ڤڠوروس ڤرنياڬان Celcom Axiata برحد نوريانتي زينول عابدين.
نوريانتي بركات تويشن سچارا ڤرچوما ايت دسدياكن بوات چالون SPM دان اوجين ڤنچاڤاين سكوله رنده (UPSR) يڠ ترديري درڤد ڤلاجر دري كلوارڬ برڤنداڤتن رنده خصوصڽ دلوار باندر ايت تله دلقساناكن سجق 2016.
كاتاڽ سجق اي برمولا سراماي 30,335 ڤلاجر تله منريما منفعة درڤد ڤروڬرم بركنان.
منوروت بلياو ڤد ڤروڬرم ايت Celcom Axiata برحد مروڤاكن ساله ساتو شريكت كورڤورت يڠ تله مناج ڤروڬرم اين دڠن نيلاي سومبڠن ڤناجان لبيه RM1 جوتا باڬي 29 ڤوست دسلوروه نڬارا.


text:
منتري تناڬ، سا؞ين س، تيكنولوڬي، عالم سكيتر دان ڤراوبهن اقليم، يو بي يين بركات، باڬايماناڤون، ڤيهق يڠ ترليبت اكن تروس ملاكوكن ڤمنتاون يڠ دڤرلوكن.
”سچارا كسلوروهنڽ ڤروسيس ڤمبرسيهن سوده سياڤ دان هاري اين كيت نق تيڠوق سام اد ترداڤت لاڬي تمڤت يڠ نق دبرسيهكن اتاو تيدق، كيت ڤرلو ڤانتاو.
”هاري اين كيت بوليه كات سباڬاي هاري ڤمنتاون دان سلڤس ايت بارو كيت اكن ليهت اڤاكه لڠكه ستروسڽ يڠ كيت بوليه بوات،“ كاتاڽ كڤد ڤمبريتا دمنارا عقيبه مجليس ڤرباندرن ڤاسير ڬودڠ (MPPG) دسيني سبنتر تادي.
سمنتارا ايت، دالم ڤركمبڠن لا؞ين، برمولا هاري اين، ڤيهقڽ اكن مڠڬرقكن 30 ڤاسوقن اونتوق ممنتاو كواليتي اودارا د30 بواه سكوله دالم ليڠكوڠن 5 هيڠڬ 9 كيلوميتر درڤد تمڤت كجادين دسكيتر ڤاسير ڬودڠ.
تمبهڽ، ڤاسوقن ايت ترديري درڤد جابتن عالم سكيتر (JAS) دان جابتن كيميا دان اكن ملاكوكن ڤمنتاون سچارا كسلوروهن سبلوم ممعلومكن كڤوتوسنڽ ايسوق.
”كيت اكن ڬوناكن ڬس detector اونتوق كسن دان ممنتاو كواليتي اودارا دان كيت اكن داڤتكن سموا لاڤورن اونتوق سهاري ايسوق باڬي ممستيكن اودارا دكاوسن ترليبت كسلوروهنڽ براد ڤد تاهڤ سلامت،“ كاتاڽ.


text:
باڬن داتوق 17 فيبرواري – ڤرتوبوهن ڤلادڠ كاوسن (PPK) هوتن ملينتڠ منجوروس كڤد ڤنانمن ڤوكوق كلاڤ ماتڬ دكاوسن سلواس 15 هيكتر، دكامڤوڠ سري سامق باڬي منمبه ڤنداڤتنڽ.
ڤڠروسي اهلي جماعه ڤڠارهڽ، داتوق خيرالدين ترميزي بركات، لڠكه ايت دليهت داڤت منيڠكتكن داي سا؞يڠ ڤيهقڽ ستله مليهت ڤوتينسي اونتوق دكمبڠكن.
”والاوڤون بهارو ستاهون انم بولن ڤوكوق كلاڤ ماتڬ ايت دتانم، كواليتيڽ دجاڬ دان دكاول دڠن با؞يق ستياڤ ماس دڠن دبنتو ڤتاني سرتا اوسهاون PPK هوتن ملينتڠ.
”كيت مليهت اد سمبوتن، جوسترو ڤيهق PPK اكن منمبهكن لاڬي كلواسنڽ سهيڠڬ 16 هيكتر تيدق لاما لاڬي،“ كاتاڽ سلڤس مپمڤورناكن ڤرهيمڤونن اڠڬوتا PPK هوتن ملينتڠ دكت سيني بارو٢ اين.
تردهولو، سوقتو براوچڤ دالم مجليس ترسبوت، خيرالدين بركات، PPK دستياڤ دا؞يره سواجرڽ برتيندق سباڬاي ڤڠڬرق ترنسفورماسي سوڤايا هلي ڤلادڠ دنڬري اين بيجق دان براني اونتوق منچوبا تانمن بهارو.


text:
باڬي مڠمباليكن خلايق يڠ ممينتي بوكو كارياون ليدڠ دان كومونيتي بوكو سلاتن دڠن كرجاسام ڤڠوروسن كومڤليک س ڤاسر تاني ككل لمباڬ ڤماسرن ڤرتانين ڤرسكوتوان (FAMA) بوكيت ڬمبير دسيني مڠنجوركن ڤروڬرم واروڠ بوكو.
ڤڠروسي كارياون ليدڠ محمد اثنين طواف بركات ڤروڬرم يڠ جولوڠ كالي دأداكن ايت برتوجوان ممبري ڤلواڠ اورڠ راماي خصوصڽ ڤنچينتا بوكو ددايره اين دان كاوسن برهمڤيرن منداڤتكن بوكو٢ لاما سباڬاي كوليكسي مريک.
كاتاڽ واروڠ بوكو بركونسيڤكن ڤامير دان جوال ڤلباڬاي باهن باچان لاما سڤرتي بوكو مجله نوۏل دان كوميک لاما يڠ تياد لاڬي دڤاسرن دڠن هرڬ يڠ برڤاتوتن.
”اين كالي ڤرتام كيت ڤركنلكن ددايره اين موڠكين راماي ڤمينت بوكو٢ لاما يڠ ايڠين منچاري باهن باچان كڬمرن مريک اونتوق دجاديكن كوليكسي اتاو اد يڠ ايڠين منجوال باهن باچان مريک يڠ ترسيمڤن لاما.
”ڤروڬرم واروڠ بوكو اين دأداكن ڤد هاري سبتو ستياڤ اول بولن ميڠڬو ڤرتام دسيني مولاي ڤوكول 8 ڤاڬي هيڠڬ 12.30 تڠه هاري“ كاتاڽ كتيک دتموي دالم ڤروڬرم ايت دبوكيت ڬمبير دسيني.


text:
اڤاته لاݢي سکارڠ ڤرلو ساڠت ݢولوڠن يڠ چمرلڠ دالم منجاديکن نݢارا کيت ماجو۔ ݢولوڠن تيدق چمرلڠ چوما اکن منداتر سهاج دان اين تيدق له اکو سوكوڠ۔ اکو جوݢ تق ايڠين منداتر۔ اکو نق مناءك۔ اکو ده لوڤا ايستيله چمرلڠ دالم ڤرخكدماتن۔ کالاو اکو تاهو ڤستي اکو توليس سبسر-بسرڽ دان لکت د هوجوڠ کاتيل سوڤايا اکو ليهت سلالو دوقتو ڤاݢي سباݢاي موتيۏاسي دير۔
اکو ايڠين ترياق دان کلوار دري کڤومڤوڠ زون سليسا اين دان منجادي مانسي برساءيڠ۔ سبب سکليليڠ اکو يڠ منجاديکن اکو مريک يڠ سنتياس راس سلس۔ سليسا دڠن کهيدوڤن دان تيدق ريساو دڠن كماتين۔ تاهوكه اندا مانسي زمان سکارڠ لبيه ريساو کهيلڠن تيليفون بيمبيت بربنديڠ کهيلڠن ڽاو؟
اکو نمڤق اديق اکو سنديري دي ݢاݢل ڤمر دان س.ڤ.م تتاڤي تله داڤت ڤلواڠ ڤلواڠ ڤکرجاءن د ݢودڠ منجوال تيلم د اينانم۔ تتاڤي ڤد ڤاݢي اين دي تيدق تورون کرجا دان لبيه ريلا ديريڽ مرنوڠ باسيكل۔ الاسنڽ اداله راكن-راكنڽ راماي برهنت۔ مڠاڤ ڤرلو ايکوت راكن؟ نمڤق ساڠت اديق اکو تيدق برڤنديرين۔ عمور دي ده منجڠکاو ٢٠ تاهون تتاڤي بلوم داڤت ممبوات كڤوتوسن۔
سيکڤ دي اداله انتارا چونتوه سيکڤ رعية سابه خصوصڽ يڠ تيدق سوک برساءيڠ۔ دسببکن اوليه ايتوله مک راماي قوم ڤنداتڠ داڤت مڠمبيل کسمڤتن دأتس دأتس دأتس کلمهن كيت۔ تيدككه ڤرنه کيت ترفيکير مڠناءي ڤرکارا اين؟ تنتو تيدق کران کيت ترلالو سلس۔ نمڤق تق کبودوهن کيت؟
بݢيتو راماي سکالي ݢولوڠن يڠ مڽالق د سابه تتاڤي تيدق مڠاکو کلمهن سندير۔ چوباله فيکير دهولو سبلوم برتندك۔ سوده تنتو تيندقن مڽالق ايت تيدق اکن وجود دان اکن دݢنتي دڠن ڤرساءيڠن اتاو منجادي مانسي برساءيڠ۔ جاڠن جوݢ چاکڤ مڠاڤ راماي اورڠ ملايا داتڠ ک سابه۔ ڤونچاڽ اداله سام دان جوݢ کران ڤوليتك۔
ميمڠ سوکر ماهو ممباڠونکن مشارکت کيت يڠ ڤمالس دان لبيه ريلا مابوك٢ دان برهيبور بربنديڠ برساءيڠ دالم بيدڠ كرجاي۔ تيدق ساله برهيبور بيلا کيت سلساي مڽياڤکن سواتو ڤكرجأن۔ کالاو سنتياس برهيبور ايت بوکنله باݢوس تتاڤي ڤڽاکيت يڠ هاروس ديهندر دان اياڽ برجڠكت۔ کيت جوݢ ممڠݢيلڽ سباݢاي ڤمالس۔


text:
ڤريسيدن ڤرساتوان بولا سيڤق ڤولاو ڤينڠ (FAP)، زيريل خير جوهاري بركات، توڬس ويسوود اكن دڬالس ڤمبنتو كتوا جورولاتيه، دارن ريد بوات سمنتارا وقتو.
”سهوبوڠن ايت جوڬ، FAP اكن مڠعمومكن ڤلانتيقن كتوا جورولاتيه يڠ بهارو دالم ماس تردكت،“ كاتاڽ دالم ساتو كپاتا؞ن دسيني هاري اين.
ڤاسوقن هريماو كومبڠ كيني بردڤن كچمن ڤپوكوڠ سنديري ايكورن ڤريستاسي بوروق دالم سا؞يڠن ليڬا سوڤر برايكوتن ڬاڬل ممنڠي سبارڠ ڤرلاونن سلڤس مڠهاروڠي لاڤن ڤرلاونن.
براد دتڠڬ ترچوروت ليڬا كتيک اين، ڤاسوقن بركنا؞ن منچاتتكن ككالهن سباپق انم كالي دڠن دوا كڤوتوسن سري سلا؞ين توروت ترسيڠكير دالم ڤوسيڠن كتيڬ ڤيالا FA.


text:
دالم كجادين ايت، سأورڠ ڤڠاول كسلامتن ورڬ نيڤل يڠ سدڠ برتوڬس توروت چدرا.
كومندر اوڤراسي، ڤنولوڠ ڤڠواس بومبا چيک محمد عايزة چيک مت بركات، ڤيهقڽ منريما ڤڠڬيلن كچمسن ڤد ڤوكول 4.41 ڤاڬي سبلوم سبواه جنترا دري بالاي بومبا دان ڤپلامت ستاڤق دڠن كقواتن لاڤن اڠڬوتا برڬڬس كلوكاسي كجادين.
“اڤابيلا تيبا، كيت داڤتي ڤوندوق ڤڠاول تله ترباكر دان سياستن منداڤتي كباكرن برڤونچا درڤد عنصور خيانت عاقبة دباليڠ دڠن 'molotov cocktail'.
“سأورڠ ڤڠاول كسلامتن ورڬ نيڤل يڠ سدڠ برتوڬس مڠالمي لچور سباپق 10 ڤراتوس دتاڠن دان بادن. مڠسا تله دبري راوتن اوليه ڤيهق ڤاراميديک امبولن س يڠ براد دلوكاسي،” كاتاڽ دالم ساتو كپاتا؞ن هاري اين.
تمبه بلياو، كيس دسرهكن كڤد ڤيهق ڤوليس اونتوق سياستن لنجوت.


text:
محمد صفوان منيواسكن چالون فيناليس دوكتور ڬيڬي مودا تركنل دري اميريكا شريكت، ايتالي، اونيتد كيڠدم دان اينديا ڤد مجليس دچناي، اينديا مالم تادي.
محمد صفوان، 26، كتيک منريما انوڬره ايت دتمني ايستري، دوكتور اضوا انيس ذوالكرنين يڠ جوڬ دوكتور ڬيڬي.
بلياو كتيک دهوبوڠي اوتوسن مليسيا ممبريتاهو براس امت بربڠڬ كران برجاي ممباوا نام مليسيا دمات دنيا.
لولوسن اونيۏرسيتي الأزهر، قاهرة، مصر، ايت بركات، كمنڠن ايت بوكن سهاج ممبري اينسڤيراسي دان موتيۏاسي كڤد دوكتور بيدڠ ڤرڬيڬين مودا لا؞ين تتاڤي جوڬ كڤد انق بڠسا مليسيا.
”ڤندوروڠ ساي يڠ اوتام اداله ايبو ساي، دوكتور سريڤه سعود كران بلياو مروڤاكن دوكتور ڤاكر ريستوراتيف دكلينيک ڤرڬيڬين كراجا؞ن دان سنتياس ممبري ڬالقن دان تونجوق اجر كڤد ساي.
”ڤندوروڠ كدوا ساي اداله ايستري ترسايڠ كران بلياو جوڬ سأورڠ دوكتور ڬيڬي دان ايبو كڤد انق كامي، حانا عائشه،“ كاتاڽ.
”محمد صفوان ممبريتاهو، سجق كچيل بلياو دددهكن دالم دنيا ڤرڬيڬين كران سريڠ مڠيكوتي ايبوڽ كهوسڤيتل اڤابيلا منداڤت ڤڠڬيلن oncall (ڤڠڬيلن كچمسن) تڠه مالم.


text:
لوو يي، 25، اداله لولوسن اجازه سرجان سني بينا دري اونيۏرسيتي مالايا (UM)، ماناكالا، سأورڠ لاڬي، زكهاري كاو ليت سياڠ، 24، اداله لولوسن سرجان مودا سني بينا دالمن درڤد Taylor`s اونيۏرسيتي جوڬ اكن مواكيلي مليسيا دالم انوڬره ڤريک مودا اسيا دسيڠاڤورا ڤد مچ اين.
ڤڠوروس بسر Nippon مليسيا ڬروڤ، ڬلاديس ڬوه بركات، ڤيهقڽ برهارڤ دڠن ڤپرتا؞ن ترسبوت سكالي ڬوس داڤت ممباوا ڤريک٢ مودا مليسيا مپرتا؞ي ڤرتنديڠن برڤريستيج دلوار نڬارا.
“سلاري دڠن حسرت كيت اونتوق منونجولكن ڤريک٢ مودا اين كڤريڠكت ڬلوبل دان ممبري ڤلواڠ مريک مپاهوت چابرن ملڠكاو؞ي سمڤدن دالم ريک بنتوق، ڤميكيرن دان اينوۏاسي يڠ ممبري منفعت كڤد كومونيتي دان ماس دڤن.
“سهوبوڠن ايت، AYDA 2018 يڠ سوده مماسوقي تاهون ک-11 اين دهارڤ داڤت مڠاسه باكت ڤريک اڬر برفيكير سچارا ڤروڬريسيف دالم ممبنتوق ايديا٢ اينوۏاسي،” كاتاڽ دالم سيدڠ اخبار سلڤس مجليس انوڬره ڤريک مودا (AYDA 2018) بارو٢ اين.
Award AYDA 2018 اداله ڤرتنديڠن درنتاو اسيا يڠ دتراجو؞ي اوليه Nippon Paint دان دسوكوڠ اوليه IJM Land برحد دڠن توجوان مموڤوق سرتا مڠاسه باكت ڤلاجر٢ اونيۏرسيتي يڠ برڤوتينسي دالم بيدڠ سني بينا دان ريک بنتوق دالمن.
انوڬره ايت توروت ممبري ڤلواڠ مريک اونتوق برفيكير سچارا ڤروڬريسيف سمبيل ممبيمبيڠ كأره كلستارين دالم ريكا؞ن مريک باڬي ممبنتو دالم ممبنتوق ماس دڤن دڠن ايديا يڠ لبيه اينوۏاتيف.


text:
Khutbah Pertama
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا . الحَمْدُ للهِ الَّذِي جَعَلَ يَوْمَ عِيْدِ الأضْحَى أَسْعَدَ الأياَّمِ لنَاَ . وَنَحْمَدُهُ عَلَى مَا أَوْلانَا وَنَشْكُرُهُ عَلَى نِعَمِهِ الَّتِى بِهَا وَالانَا. وَأَشْهَدُ أَنْ لاإِلهَ إِلا اللهُ وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ اللّهُمَّ صَلِّ وَسَلِّمْ وَبَارِكْ عَلىَ سَيِّدِنَا مُحَمَّدٍ وَعَلَى آلِهِ وَأَصْحَابِهِ وَمَنْ تَبِعَهُمْ بِإِحْسَانٍ إِلَى يَوْمِ الدِّيْنِ . أَمَّا بَعْدُ…… فَيَا إِخْوَانِيْ ! اتَّقُوْا اللهَ وَأُوْصِيْكُمْ وَإِيَّايَ بِتَقْوَى اللهِ فَقَدْ فَازَ المُتَّقُوْنَ
فرمان الله دالم ايات 111 سورة يوسف :
لَقَدْ كَانَ فِي قَصَصِهِمْ عِبْرَةٌ لِّأُولِي الْأَلْبَابِ ۗ مَا كَانَ حَدِيثًا يُفْتَرَىٰ وَلَـٰكِن تَصْدِيقَ الَّذِي بَيْنَ يَدَيْهِ وَتَفْصِيلَ كُلِّ شَيْءٍ وَهُدًى وَرَحْمَةً لِّقَوْمٍ يُؤْمِنُونَ ﴿١١١﴾
مقصودڽ : دمي سسوڠڬوهڽ، قصة نبي-نبي ايت مڠندوڠي ڤلاجرن يڠ منداتڠكن اعتبار باڬي اورڠ-اورڠ يڠ ممڤوڽأي عقل فيكيران. ﴿قصة نبي-نبي يڠ تركندوڠ دالم القرءان﴾ بوكنله اي چريتا-چريتا يڠ دادا-اداكن، تتاڤي اي مڠيسهكن اڤ يڠ ترسبوت ددالم كتاب-كتاب أڬام يڠ ترداهولو درڤدڽ، دان اي سباڬاي كتراڠن يڠ منجلسكن تياڤ سسواتو، سرتا منجادي هداية ڤتونجوق دان رحمة باڬي قوم يڠ ﴿ماهو﴾ برايمان
سلامت مڽمبوت عيدالأضحى داوچڤكن كڤد سلوروه قوم مسلمين دان مسلمات. كشكوران يڠ تيدق ترهيڠڬ كيت ڤنجتكن كحضرة الله اتس نعمة هاري راي حاج اتاو قربان اين. ستياڤ كالي تيباڽ هاري راي كوربن كيت بوكن سهاج دبنتڠكن دڠن قصة ڤڠوربانن 2 اورڠ انق نبي آدم عليه السلام دان ڤڠوربانن نبي إبراهيم عليه السلام سكلوارڬ ماله عبادة قربان تله منجادي سواتو شريعة اونتوق سام-سام دحياتي دالم كهيدوڤن. كتيك مڽوسوري قصة – قصة دالم القرءان مك د سان اد توجوان دان حكمة انتاراڽ:
[1]ممبوقتيكن كراسولن نبي محمد د مان بڬيندا مسكيڤون تيدق ڤرنه بلاجر تنتڠ سجاره اومة ترداهولو نامون داڤت تاهو تنتڠ قصة ترسبوت. سموا ايت تيدق لأين كران اي اداله وحي دري الله.
[2] منجاديكن أسوة حسنة سوري تولادان باڬي كيت سموا، ايأيت دڠن منچونتوهي اخلاق ترڤوجي دري ڤارا نبي دان اورڠ-اورڠ صالح
[3] مڠوكوهكن هاتي نبي محمد دان اومتڽ دڠن چارا هيدوڤ اسلام دان مڠواتكن كڤرچايأن اورڠ-اورڠ مؤمن تنتڠ داتڠڽ ڤرتولوڠن الله دان هنچورڽ كباطيلن.
[4] مڠوڠكڤ ڤمبوهوڠن اهلي كتاب يهودي دان كريستيان يڠ تله مڽمبوڽيكن ايسي كتاب مريك يڠ ماسيه مورني.
[5] مناريق ڤرهاتين كيت ستروسڽ ممبڠكيت كسدارن ديري مريك ملالوي ڤنوتوران قصة يڠ تله، سداڠ دان باكل برلاكو
[6] منجلسكن ڤرينسيڤ-ڤرينسيڤ دعوة إسلام ايأيت بهاوا سموا اجارن ڤارا رسول اينتيڽ اداله سام ايأيت منتوحيدكن الله
بتاڤ ڤنتيڠڽ ق قصة القرءان اونتوق دتراڤكن دالم مشاركة تراوتام ڤد زمان لدقكن تيكنولوڬي يڠ باڽق ممڤڠاروهي چارا برفيكير، برتيندق. 4 اسڤيك أوتام چارا موسوه اسلام چوبا ممڤڠاروهي كيت ايأيت ملالوي 4F ايأيت FOOD ﴿ماكنن﴾ ، FUN ﴿هيبورن﴾، FILM ﴿فيليم﴾، دان FASHION ﴿چارا ڤماكاين﴾. ملالوءي 4 ڤركارا اين موده سهاج كيت د ڤڠاروهي كران اياڽ ترسليت سباڬاي سواتو هيبورن دان جوڬ سباڬاي چارا هيدوڤ تركيني. ليهت سهاج ڤروبهن رماج سكارڠ يڠ جأوه بربيذا سباڬاي انق تيمور دري سڬي ڤماكاين، ڤرتوتورن، ڬاي هيدوڤ دان كڤريبادين. سكيراڽ تيدق دچڬه لبيه أول لاڬي، تيدق مستحيل هيلڠله واريثن عادة كتيمورن يڠ برتراسكن اسلام يڠ كيت ڤليهارا سلام اين
اڤ يڠ لبيه ممبيمبڠكن اڤبايلا ڤنولاران فهمن ateis منولق اڬام سماكين ممبيمبڠكن اڤابيلا مديا مسا دڬوناكن سباڬاي medium مڠاڬوڠكن ڬاي هيدوڤ دان ممبوداياكن ڤركارا تيدق برفائدة يڠ برتنتاڠن دڠن اسلام اونتوق ممواسكن ديري سنديري. ايميج اسلام دموموق دڠن كڬانسان دان ڤڽكت كبيباسن. منوروت سواتو كاجين اوليه BBC Arabic دان Arab Barometer تاهون 2018 كأتس 25،000 responden درڤد 11 بواه نڬارا عرب منونجوقكن بهاوا 18 ڤراتوس درڤد ڬولوڠن ateis تياد اڬام اين ترديري دري انق مودا يڠ بروسيا باوه 30 تاهون. بيارڤون داڤتن كاجين اين موڠكين بوليه دڤرسؤالكن نامون ڤرسمباهن داتا اين بوليه منجادي أرس ڤتونجوق بهاوا اوسها اونتوق منجأوهكن اومة اسلام دري اڬام دلاكوكن سچارا ترنچڠ.
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم سورة التحريم ايات 6 :
يَا أَيُّهَا الَّذِينَ آمَنُوا قُوا أَنفُسَكُمْ وَأَهْلِيكُمْ نَارًا وَقُودُهَا النَّاسُ وَالْحِجَارَةُ عَلَيْهَا مَلَائِكَةٌ غِلَاظٌ شِدَادٌ لَّا يَعْصُونَ اللَّـهَ مَا أَمَرَهُمْ وَيَفْعَلُونَ مَا يُؤْمَرُونَ ﴿٦﴾
مقصودڽ : واهاي اورڠ-اورڠ يڠ برايمان! ڤليهاراله ديري كامو دان كلوارڬ كامو دري نراك يڠ باهن-باهن باكرانڽ: مأنسي دان باتو ﴿برهالا﴾; نراك ايت دجاڬ دان دكاول اوليه ملائكة-ملائكة يڠ كراس كاسر ﴿لايننڽ﴾; مريك تيدق مندرهكا كڤد الله دالم سڬالا يڠ دڤرينتهكنڽ كڤد مريك، دان مريك ڤولا تتڤ ملاكوكن سڬالا يڠ دڤرينتهكن
قصة نبي إبراهيم ا.س مڠاجر كيت باڬايمانا كواجيڤن ممبينا رومهتڠڬ يڠ توندوق كڤد ڤرينته الله. بيلا سوامي، استري دان انق تاكوت كڤد الله مك اكن داتڠڽ كتناڠن دالم رومهتڠڬ. جاديكنله رومه سباڬاي كيلڠ اوتام دالم ملاهيركن انق صالح انتاراڽ :
[1] ديديقله انق-انق كيت مڠنالي الله [2] ڤاستيكن انق-انق كيت سنتياس منديريكن صلاة دان منجاڬ عبادة-عبادة واجب يڠ لأين [3] بكلكن علمو اڬام يڠ سچوكوڤڽ كڤد انق-انق كيت مليڤوتي عقيدة، عبادة، اخلاق [4] هيدوڤكن دالم رومه كيت سواسان كإسلامن د مان انق-انق ممرلوكن قدوة ايأيت تولادان. قدوة اين سهاروسڽ برمولا دري ايبو-باڤ دان جوڬ سواسان د رومه. اوليه دمكين، سواسان كإسلامن د دالم رومه هندقله دهيدوڤكن. ڤد ماس يڠ سام، ايلقكنله سبارڠ بنتوق معصية دان منكر دري رومه كيت. هيدوڤكن عمالن ممباچ القرءان، صلاة سنة، بوداياكن بري سلام، ادب كتيك ماكن، ماسوق دان كلوار تنداس، برڤاكاين، كتيك هندق ماسوق كبيليق ايبو-باڤ، كلوار دان ماسوق رومه، ادب تيدور دان باڠون دري تيدور دان سباڬايڽ. [5] دكتكن انق-انق كيت دڠن مسجد اتاو سوراو [6] تانمكن سماڠت جهاد دان ڤرجواڠن اسلام ايأيت سماڠت چينتاكن اڬام دان كسدارن اونتوق برقربان دمي اڬام كدالم جيوا انق-انق كيت [7] تانمكن كڤد انق-انق كيت سيكڤ چينتاكن علمو دان مجليس علمو [8] ڤرهاتيكن دڠن سياڤا انق-انق كيت بركاون. [9] موهونله سنتياس دري الله اڬر دكورنياكن انق يڠ صالح [10] سنتياساله ممبري ڤسانن دان نصيحة كڤد انق-انق كيت اڬر منجالني هيدوڤ برسنديكن شريعة
كيت بڬيتو بيمبڠ بيلا مليهت statistik ڤيهق ڤوليس ڤد 2015 سهاج منونجوقكن سباڽق 2،540 رماج لاري دري رومه برسام تمن للاكي، 1،857 ترڤڠاروه دڠن راكن سبايا، 1،592 ڤولا لاري دري رومه كران اد مسئلة كلوارڬ مانكالا 1،371 ڤولا لاري كران ماهوكن كبيباسن. چڬه سبلوم ڤاره، سكت سبلوم مربق كران كسنڽ بڬيتو بسر ترماسوق ترليبت دڠن جناية، زنا، داده دان ڤركارا بوروق يڠ لأين
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله تعالى دالم أية 63 سورة النحل :
تَاللَّـهِ لَقَدْ أَرْسَلْنَا إِلَىٰ أُمَمٍ مِّن قَبْلِكَ فَزَيَّنَ لَهُمُ الشَّيْطَانُ أَعْمَالَهُمْ فَهُوَ وَلِيُّهُمُ الْيَوْمَ وَلَهُمْ عَذَابٌ أَلِيمٌ ﴿٦٣﴾
مقصودڽ : دمي الله! سسوڠڬوهڽ كامي جوڬ تله مڠوتوس رسول-رسول كڤد اومة-اومة يڠ تردهولو درڤدمو ﴿واهاي محمد﴾، لالو شيطان ممڤرلوقكن ڤد ڤنداڠن مريك يڠ ايڠكر اكن عمل-عمل مريك يڠ جاهت ايت; مك دي له منجادي ڤميمڤين مريك ڤد هاري اين; دان مريك اكن بروليه عذاب سيقسا يڠ تيدق ترڤري ساكيتڽ
كتيك مڽوروتي قصة نبي إبراهيم عليه السلام كتيك منجالنكن أمانة دعوة مك بردڤن ڤلباڬاي هالڠن دان چابرن ترماسوق كلوارڬ تردكت، مشاركة ستمڤت، ڤميمڤين نڬارا دان شيطان ايت سنديري. بڬيتوله كيت ڤد هاري اين مك انتارا چابرن اونتوق مروسقكن اڬام كيت اياله ملالوي Normalisasi ايأيت ڤروسيس منجاديكن سسواتو يڠ اڬق اسيڠ دان لوار بياس كڤد تيدق اسيڠ لاڬي هيڠڬ دتريما عموم يڠ بارڠكالي داوڠكڤ دالم ڤڤته ملايو، أله بيسا تڬل بياس. ڤروسيس Normalisasi اين ساڠت بأيك دالم كادأن ترتنتو تتاڤي بهاي دالم سيتواسي لأين. Normalisasi تيدق بأيك دالم مشاركة اڤابيلا سواتو كتيك دهولو، تيدق نورمل مليهت انق ڬاديس اتاو سوامي دان استري اورڠ برڬاول بيبس تتاڤي كيني دأڠڬڤ بياس. ڤرڬاولن انتارا ايڤر دواي باڬايكن اديق براديق تنڤا منجاڬ باتس عورة . Normalisasi منجوروس كڤد منچأيركن ڤڬاڠن، ڤڠحياتن دان ڤڠعمالن اڬام د مان اومة اسلام واجر دايڠتكن سلالو كران شيطان تق ڤرنه ريحت سباڬايمان اوڠكاڤن إمام حسن بصري : “جك شيطان بريحت مك كيت ڤون بوليه بريحت درڤد كروسقكن يڠ درنچڠڽ“.
اومة اسلام واجب سدار اڬر تيدق ترجرات دالم ڤراڠكڤ Normalisasi اين يڠ اد كالنيا ملالوي ڤڠڬونأن نام دان بهاس. چونتوهڽ ايسو أرق يڠ سوده جلس حرام دان حكومن كڤد ڤمينوم، تيدق ترلڤس درڤد ڤروسيس Normalisasi دڠن ڤڠڬونأن اصطلاح اونتوق دمسراكن ڤڠڬونأن د كالڠن اومة اسلام سڤرتي دتوكر نام اتاو اتس ألسن صفر الكحل سداڠكن چارا ڤروسيسڽ سام دڠن ڤروسيس أرق يڠ جلس تتڤ حرام
ڤرساتوان ڤڠڬونا اسلام مليسيا ﴿ PPIM ﴾ ڤرنه ملاڤوركن ڤولوهن شريكة بوكن اسلام دڤرچايأي mengeksploitasi نام دان اصطلاح اڬام اسلام اونتوق توجوان ڤماسارن، سكاليڬوس منجادي جالن ڤينتس دالم ملاريسكن ڤرودوق جوالن د نڬارا اين. بڬيتو جوڬ اصطلاح حق اساسي دڬوناكن سچوكوڤڽ اونتوق منچأيركن كفهمن اسلام سبنر، بهكن برجاي ملوڠڬركن ڤڬاڠن كڤد اسلام سبنر. حق دالم اسلام ممڤوڽأي دوا implikasi ، ايأيت اڤ يڠ كيت داڤت دان اڤ يڠ كيت بري. حق اساسي مأنسي دڤرجواڠكن سلام اين لبيه منجوروس كڤد اڤ يڠ كيت داڤت سهاج، سكالي ڬوس منونجوقكن ڤربيذأن ڤنداڠن بارت دڠن اسلام. جك اومة اسلام تيدق برهاتي-هاتي مك دبيمباڠي ايسو ڤڠهينأن ترهادڤ اسلام دان نبي محمد صلى الله عليه وسلم دأڠڬڤ بياس، ايسو LGBT بوكن سهاج دڤنداڠ كچيل يڠ تيدق ڤرلو دراوت سباليقڽ دبري كبيباسن، ڤجواڠ يڠ ممڤرتاهنكن اسلام دڬلر RASIS دان ڤلمڤاو، لارڠن صلاة جمعة دان مڽوسهكن ڤكرجا اونتوق صلاة فرض تروس برلاكو، لارڠن منوتوڤ عورة تراوتما ڤكرجا هوتيل دان ڤنربڠن تروس برلاروتن. مڽداري ڤركارا اين مك توڬس دالم منڬقكن نڬارا يڠ برشريعة واجب دڤرجواڠكن. اداله سواتو تيدق عاديل ترهادڤ اسلام د مان ڤد ساعة دتراڤكن سيستم هيدوڤ يڠ تيدق اسلاميك تتاڤي بيلا دتيمڤا مسئلة مك اسلام ڤولا دڤرسالهكن.
مسلمين/مسلمات يڠ دبركتي الله سبحانه وتعالى،
فرمان الله دالم سورة الحج اية 37 :
لَن يَنَالَ اللَّـهَ لُحُومُهَا وَلَا دِمَاؤُهَا وَلَـٰكِن يَنَالُهُ التَّقْوَىٰ مِنكُمْ ۚكَذَٰلِكَ سَخَّرَهَا لَكُمْ لِتُكَبِّرُوا اللَّـهَ عَلَىٰ مَا هَدَاكُمْ ۗ وَبَشِّرِ الْمُحْسِنِينَ ﴿٣٧﴾
مقصودڽ : داڬيڠ دان داره بيناتڠ قربان اتاو هدية ايت تيدق سكالي-كالي اكن سمڤأي كڤد الله، تتاڤي يڠ سمڤي كڤداڽ اياله عمل يڠ إخلاص يڠ برداسركن تقوى دري كامو. دمكينله اي ممودهكن بيناتڠ-بيناتڠ ايت باڬي كامو سوڤاي كامو ممبسركن الله كران منداڤت نعمة ڤتونجوقڽ. دان سمڤيكنله بريتا ڬمبيرا ﴿دڠن بالسن يڠ سبايك-بأيكڽ﴾ كڤد اورڠ-اورڠ يڠ بروسها سوڤاي بأيك عملڽ.
برمولا هاري اين هيڠڬ براخير هاري تشريق ايأيت 13 ذوالحجة اين مك باڬي كيت يڠ بركممڤوان دسارنكن اونتوق ملاكوكن عبادة قربان. كيت دڤرايڠتكن باڬايمان دالم منداڤت دان ممبلنجا هرتا د كالڠن اومة اسلام سنديري تربهاڬي كڤد 3 ڬولوڠن ايأيت : [1] ڬولوڠن يڠ منظاليمي ديري سنديري والاو ڤون مڠاكو برايمان دڠن الله نامون بڬيتو چندروڠ دڠن هياسن دنيا اتاو بوڠا-بوڠأن هيدوڤ. مريك امبيل دان مريك ڬوناكن ڤولا دڠن چارا يڠ تيدق بتول. دنيا منجادي سبسر-بسر متلامت يڠ دكجر. [2] ڬولوڠن يڠ مڠمبيل دنيا دڠن چارا يڠ بتول، دڠن چارا يڠ دبنركن اوليه الله. اڤ يڠ حلال مريك امبيل دان يڠ حرام مريك تيڠڬلكن. مريك مڠمبيل دان منونايكن كواجيڤن، تتاڤي نعمة يڠ لبيه، ميثلنڽ اد هرتا لبيهن، مريك كومڤولكن اونتوق ديري سنديري. جارڠ دكوڠسي دڠن اورڠ لأين. مريك اين تيدقله دكناكن عذاب تتاڤي كموڠكينن درجة مريك كورڠ د سيسي الله. [3] ڬولوڠن يڠ برلومبا-لومبا اونتوق ممبوات كباجيقكن د مان ڬولوڠن اين يڠ ترأتس سكالي د كالڠن اورڠ يڠ برايمان.
مريك اين فهم اكن متلامت هيدوڤ مريك د دنيا دان مريك برعمال مڠيكوت متلامت ترسبوت. سلأين درڤد ملقساناكن اڤ يڠ دواجبكن اوليه الله سرتا منيڠڬلكن يڠ حرام، مريك جوڬ ملقساناكن ڤركارا يڠ سنة سرتا منيڠڬلكن يڠ مكروه.
بروسهاله كيت اونتوق منچاڤي درجة ڬولوڠن يڠ سنتياس برلومبا دالم مڠرجكن كباجيقكن ترماسوق عبادة قربان. جاڠن سيا-سياكن ڤلواڠ يڠ أدا دالم منمبه بكلن اخيرة. بواڠكن سيكڤ ترلالو چينتا كڤد دنيا يڠ مڽببكن كسديهن دان كڬليسهن يڠ برتروسن، كلتيهن يڠ برلنجوتن دان ڤڽسالن يڠ تيدق ڤرنه برهنتي. جاديله اورڠ كاي جيوا والاو ڤون مسكين هرتا سهيڠڬ سوك برصدقة. جاڠن هاڽ كاي هرتا تتاڤي ميسكين جيوا سهيڠڬ منجادي اورڠ كدكوت بخيل دالم مڽومبڠ.
قَالَ الرَّسُوْلُ : مَنْ كَانَ لَهُ سَعَةٌ وَلَمْ يُضَحِّ فَلاَ يَقْرَبَنَّ مُصَلاَّناَ – رواية ابن ماجه
مقصودڽ : سسياڤا يڠ ممڤوڽأي كممڤوان سداڠكن دي تيدق ملاكوكن عبادة قربان مك جاڠنله دي مندكتي تمڤت صلاة كامي
بَارَكَ اللهُ لِيْ وَلَكُمْ فِي القُرْآنِ العَظِيْمِ وَنَفَعَنِي وَإِيَّاكُمْ بِمَا فِيْهِ مِنَ الآيَاتِ وَالذِّكْرِ الحَكِيْمِ وَتَقَبَّلَ مِنِّي وَمِنْكُمْ تِلاوَتَهُ إِنَّهُ هُوَ السَّمِيْعُ العَلِيْمُ وَاسْتَغْفِرُ اللهَ العَظِيْمَ لِيْ وَلَكُمْ وَلِسَائِرِ الُمْسِلِمْينَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ فَاسْتَغْفِرُوْهُ فَيَا فَوْزَ المُسْتَغْفِرِيْنَ وَيَا نَجَاةَ التَّائِبِيْنَ
خطبة كدوا
اللهُ أَكْبَرُ ( 3 كالي ) اللهُ أَكْبَرُ ( 3 كالي ) اللهُ أَكْبَرُ كَبِيْرًا و الحَمْدُ ِللهِ كَثِيْرًا وَسُبْحَانَ اللهِ بُكْرَةً وَأَصِيْلا. الحَمْدُ ِللهِ وَحْدَهُ صَدَقَ وَعْدَهُ وَنَصَرَ عَبْدَهُ وَأَعَزَّ جُنْدَهُ وَهَزَمَ الأحْزَابَ وَحْدَهُ . أَشْهَدُ أَنْ لاإِلهَ إِلا اللهُ وَحْدَهُ لا شَرِيْكَ لَهُ , وَأَشْهَدُ أَنَّ سَيِّدَنَا مُحَمَّدًا عَبْدُهُ وَرَسُوْلُهُ , اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ . أَمَّا بَعْدُ…….فَيَا أَيُّهَا المُسْلِمُوْنَ اتَّقُوْا اللهَ وَأَطِيْعُوْهُ وَاعْلَمُوْا أَنَّ اللهَ يُحِبُّ المُتَّقِيْنَ ….
فرمان الله تعالى دالم أية 197 سورة البقرة :
الْحَجُّ أَشْهُرٌ مَّعْلُومَاتٌ ۚ فَمَن فَرَضَ فِيهِنَّ الْحَجَّ فَلَا رَفَثَ وَلَا فُسُوقَ وَلَا جِدَالَ فِي الْحَجِّ ۗ وَمَا تَفْعَلُوا مِنْ خَيْرٍ يَعْلَمْهُ اللَّـهُ ۗوَتَزَوَّدُوا فَإِنَّ خَيْرَ الزَّادِ التَّقْوَىٰ ۚ وَاتَّقُونِ يَا أُولِي الْأَلْبَابِ
مقصودڽ : ﴿ماس اونتوق مڠرجكن عبادت﴾ حاج ايت اياله ببراڤ بولن يڠ ترمعلوم. اوليه يڠ دمكين سسياڤا يڠ تله ميواجيبكن ديريڽ ﴿دڠن نية مڠرجكن﴾ عبادت حاج ايت، مك تيدق بوليه منچامڤوري استري، دان تيدق بوليه ممبوات معصية، دان تيدق بوليه برتيڠكر، دالم ماس مڠرجكن عبادت حاج. دان اڤ جوا كبايكن يڠ كامو كرجكن اداله دكتاهوي اوليه الله; دان هندقله كامو ممباوا بكل دڠن چوكوڤڽ كران سسوڠڬوهڽ سبايق-باءيق بكل ايت اياله ممليهارا ديري ﴿دري كعاءيبن ممينتا صدقه﴾; دان برتقوىله كڤداكو واهاي اورڠ-اورڠ يڠ برعقل ﴿يڠ داڤت مميكير دان ممهميڽ﴾
مسلمين دان مسلمات يڠ درحمتي الله،
سمڤنا برادا ڤد هاري راي حاج اين ماريله كيت سام-سام مندعاءكن سموڬ ڤارا جماعة حاج دري سلوروه دنيا يڠ سداڠ مڠرجكن عبادة حاج د كوتا مكة دبريكن كصيحاتن دان كسلامتن دان يڠ ڤاليڠ بسر دأنوڬرهكن دڠن حاج مبرور يڠ تياد بالسن كچوالي شرڬ. عبادة حاج باڽق مڠاجر أرتي كساتوان اومة د دالم مڠمباليكن كهيباتن دان كڬميلڠن اسلام. انتارا اوسها مڠمباليكن سمولا كهيبتن امة اياله كيت لقسانكن اڤ يڠ ڤرنه داوچڤ اوليه نبي محمد صلى الله عليه وسلم دالم خطبة حاج وداع انتاراڽ : [1] ڤڠحرامن ربا يڠ منينداس مأنسي د مان اسلام سنتياس منانمكن كاسيه سايڠ دالم ستياڤ اسڤيك كهيدوڤن اڬر تيدق وجودڽ سيكڤ سوك مڠمبيل كسمڤتن د اتس كسوسهن اورڠ لأين. ريبا تله مڠهنچوركن ايكونومي دنيا دان ممباوا كڤد ڤندريتأن سڤرتي كڬانسان ترهادڤ ڤمينجم سهيڠڬ اد يڠ دبونوه دان ممبونوه ديري
[2]اسلام سنتياس منجامين ڤرليندوڠن جيوا مأنسي درڤد دچروبوه سامادا دڠن ڤمبونوهن لڠسوڠ اتاو تيدق لڠسوڠ. كيس بونوه يڠ تروس منيڠكت تنڤا مڠيرا اوسيا دان ڤڠكت باڬايكن تياد ڤڽودهن. بڬيتو جوڬ مسئله كمالڠن موت يڠ برلاكو سيليه برڬنتي د مان دسارنكن اڬر كراجأن ملقساناكن حكوم اسلام دالم مناڠنيڽ سباڬاي چونتوه كيس جك سساورڠ ملڠڬر اورڠ هيڠڬ ماتي مك دي كنا باير ديت كڤد كلوارڬ سي ماتي بربنديڠ اوندڠ-اوندڠ هاري اين د مان ڤساله هاڽ دكناكن بايرن كومڤاون كڤد كراجأن سداڠكن كلوارڬ مڠسا هاڽ منريما كماتين دان كسديهن تنڤا ڤمبلاان اتاو ڤون ڤمڤاسن سواجرڽ [3]هينداري ڤڤراڠن كران اسلام اداله اڬام يڠ سجهترا يڠ ممبنچي ڤراڠ كچوالي ستله ترڤقسا باڬي ممڤرتاهنكن اڬام، نڬارا دان ديري. [4] كواجيڤن منجاڬ حق وانيتا تتاڤي مالڠڽ سماكين راماي يڠ منظاليمي وانيتا دان راماي ڤولا وانيتا سنديري يڠ ريلا مروة مريك دلاچوركن دڠن مندده عورة دان برڬأول بيبس سهيڠڬ كادأن اخلاق سماكين ڤاره. [5] اسلام مڠهالڠ ڤنينداسن ملالوي ڤڽاله ڬونأن كواس اوليه ڤميمڤين كأتس رعية جلاتا
اللهُ أَكْبَرُ! اللهُ أَكْبَرُ! اللهُ أَكْبَرُ وَلِلهِ الحَمْدُ
فرمان الله دالم سوره الحجرات اية 13 :
يَا أَيُّهَا النَّاسُ إِنَّا خَلَقْنَاكُم مِّن ذَكَرٍ وَأُنثَىٰ وَجَعَلْنَاكُمْ شُعُوبًا وَقَبَائِلَ لِتَعَارَفُوا ۚ إِنَّ أَكْرَمَكُمْ عِندَ اللَّـهِ أَتْقَاكُمْ ۚ إِنَّ اللَّـهَ عَلِيمٌ خَبِيرٌ ﴿١٣﴾
مقصودڽ : واهاي اومت مأنسي! سسوڠڬوهڽ كامي تله منچيڤتاكن كامو دري للاكي دان ڤرمڤوان، دان كامي تله منجاديكن كامو برباڬاي بڠسا دان برسوكو ڤواق، سوڤاي كامو بركنل-كنلن ﴿دان برامه مسرا انتارا ساتو دڠن يڠ لاين﴾. سسوڠڬوهڽ سموليا-مليا كامو د سيسي الله اياله اورڠ يڠ لبيه تقوىڽ د انتارا كامو، ﴿بوكن يڠ لبيه كتورونن اتاو بڠساڽ﴾. سسوڠڬوهڽ الله مها مڠتاهوي، لاڬي مها مندالم ڤڠتاهوانڽ ﴿اكن كادأن دان عمالن كامو﴾.
ميسيج ك- [6] خطبة وداع توروت منكنكن ڤرسمأن نيلاي كمأنسيأن تنڤا مڠيرا بڠسا دڠن ممبواڠ سماڠت ڤرقومن سمڤيت يڠ بوليه مڠهنچوركن ڤرڤادوان رعية. [7] اسلام ممبنتراس سيستم MANOPOLI يڠ مڠهاكيس راس كاسيه سايڠ دڠن مڠڬالقكن ڤنينداسن تراوتما منروسي سيستم كاڤيتاليس يڠ دڬوناڤكاي. اخيرڽ شريكة ترتنتو مڠواسأي هرڬ باراڠن د ڤاسرن يڠ ممبوليهكن مريك سسوك هاتي منأيقكن هرڬ يڠ سڤاستيڽ منينداس رعية جلاتا [8] يڠ ڤاليڠ ڤنتيڠ سكالي ايأيت واجب منجاديكن القرءان دان سنة سباڬاي ڤندوان دالم كهيدوڤن.
فرمان الله دالم ايات 7 سورة الحشر :
ۚ وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانْتَهُوا ۚ وَاتَّقُوا اللَّهَ ۖ إِنَّ اللَّهَ شَدِيدُ الْعِقَابِ
مقصودڽ : ……دان اڤ جوا ڤرينته يڠ دباوا اوليه رسول الله ﴿صلى الله عليه وسلم﴾ كڤد كامو مك تريماله سرتا عملكن، دان اڤ جوا يڠ دلارڠڽ كامو ملاكوكنڽ مك ڤاتوهيله لارڠنڽ. دان برتقوىله كامو كڤد الله; سسوڠڬوهڽ الله امتله برات عذاب سيقساڽ ﴿باڬي اورڠ-اورڠ يڠ ملڠڬر ڤرينتهڽ﴾.
اللّهُمَّ صَلِّ عَلىَ سَيِّدِنَا مُحَمَّدٍ وَعَلَى آلِهِ وَصَحْبِهِ أَجْمَعِيْنَ اللّهُمَّ اغْفِرْ لِلْمُسْلِمِيْنَ وَالمُسْلِمَاتِ وَالمُؤْمِنِيْنَ وَالمُؤْمِنَاتِ الأحْيَاءِ مِنْهُمْ وَالأمْوَاتِ إِنَّكَ سَمِيْعٌ قَرِيْبٌ مُجِيْبُ الدَّعَوَاتِ وَقَاضِيْ الحَاجَاتِ وَأَلِّفْ بَيْنَ قُلُوْبِهِمْ وَأَصْلِحْ ذَاتَ بَيْنِهِمْ وَانْصُرْهُمْ عَلَى عَدُوِّكَ وَعَدُوِّهِمْ , اللّهُمَّ لا تُسَلِّطْ عَلَيْنَا مَنْ لايَخَافُكَ وَلا يَرْحَمُنَا, اللّهُمَّ انْصُرِ المُجَاهِدِيْنَ الَّذِيْنَ يُجَاهِدُوْنَ فِيْ سَبِيْلِكَ فِيْ كُلِّ زَمَانٍ وَمَكَانٍ , اللّهُمَّ انْصُرْ إِخْوَانِنَا المُسْلِمِيْنَ فِى فَلَسْطِين وَفِى الشام وفي مصر وفي أفْرِيْقِي وَفِى Myanmar وَفِى جَنُوْبِ بِلِيِبين وَفِى إيندونيسيا وفى تايلند وَفِى بَلَدِنَا ماليزيا اللّهُمَّ يَا مُنْزِلَ الكِتَابِ وَ يَا مُجْرِيَ السَّحَابِ وَ يَاهَازِمَ الأحْزَابِ اِهْزِمْهُمْ وَانْصُرْنَا عَلَيْهِمْ, اللّهُمَّ عَلَيْكَ بِاليَهُوْدِ وَمَنْ وَالاهُمْ, اللّهُمَّ عَلَيْكَ بِالنَّصَارَى وَمَنْ وَالاهُمْ, اللّهُمَّ عَلَيْكَ بِالهُنَوْدِ وَمَنْ وَالاهُمْ, اللّهُمَّ عَلَيْكَ بِالأمِيرِكَان وَمَنْ وَالاهُمْ, اللّهُمَّ عَلَيْكَ بِالِبرِيطَان وَمَنْ وَالاهُمْ, اللّهُمَّ عَلَيْكَ بِأَحْزَابِ المُشْرِكِيْنَ الطَّاغِيْنَ الظَّالِمِيْنَ وَمَنْ وَالاهُمْ, اللّهُمَّ دَمِّرْهُمْ تَدْمِيْرًا وَ تَبِّرْهُمْ تَتْبِيْرًا وَاجْعَلْهُمْ هَبَاءً مَنْثُوْرًا اللّهُمَّ انْصُرْ مَنْ نَصَرَ دِيْنَكَ وَاخْذُلْ مَنْ خَذَلَ دِيْنَكَ , اللّهُمَّ أَعِزَّ الإسْلامَ وَالمُسْلِمِيْنَ وَأَذِّلَّ الشِّرْكَ وَالمُشْرِكِيْنَ وَدَمِّرْ أَعْدَاءَ الدِّيْنِ وَانْصُرْ عِبَادَكَ المُؤْمِنِيْنَ . اللّهُمَّ تَقَبَّلْ مِنَّا صَلاتَنَا وَقِيَامَنَا وَأَضْحِيَتَنَا وَجَمِيْعَ حَسَنَاتِنَا وَاجْعَلْهَا خَالِصَةً لِوَجْهِكَ الكَرِيْم. رَبَّنَا آتِنَا فِي الدُّنْيَا حَسَنَةً وَفِي الآخِرَةِ حَسَنَةً وَقِنَا عَذَابَ النَّارِ. سبُحْاَنَكَ اللّهُمَّ وَتَحِيَّتُهُمْ فِيْهَا سَلامٌ وَآخِرُ دَعْوَاهُمْ أَنِ الحَمْدُ ِللهِ رَبِّ العَالَمِيْنَ


text:
سجاره ترچيڤتا اڤابيلا جوهر مروڤاكن نڬري ملاهيرن UMNO تومبڠ دالم ساتو اسقن دان ڬرومبولن رعيت يڠ تيدق تردوڬ ملدق دالم ڤتي٢ اوندي.
چالون٢ جوهر يڠ قوات دالم PRU-14 سڤرتي داتوق سري محمد خالد نوردين، تن سري شهرير عبدالصمد دان داتوق سري دوكتور إيس. سوبرامانيام ترسوڠكور دهالمن سنديري دان بوكن سهاج كاله، تتاڤي دتيڠڬلكن دڠن ماجوريتي يڠ بسر.
سباڬاي چونتوه، محمد خالد يڠ جوڬ منتري بسر تيواس دكروسي ڤرليمن ڤاسير ڬودڠ كڤد چالون ڤاكاتن هارڤن، حسن كريم دڠن ماجوريتي 24,726 اوندي سلا؞ين جوڬ تيواس دديوان اوندڠن نڬري (DUN) ڤرنس دڠت ماجوريتي 8,746 اوندي.
بڬيتو جوڬ شهرير عبدالصمد يڠ تيواس دڠن ماجوريتي 19,782 اوندي دكروسي ڤرليمن جوهر بهارو سمنتارا سوبرامانيام يڠ جوڬ ڤڠروسي MIC نڬري دكالهكن دڠن ماجوريتي 5,476 اوندي دكروسي ڤرليمن سڬامت.
سلا؞ين ايت، داتوق نور جزلن محمد يڠ جوڬ تيمبلن منتري دالم دتيواسكن دڠن ماجوريتي 28,924 اوندي دكروسي ڤرليمن ڤولاي. مريک سموا منريما تمڤرن يڠ ڤاريت كران ماجوريتي بوكن سديكيت تتاڤي ساڠت بسر.
اڤابيلا دتليتي، چالون٢ ڤاكاتن هارڤن يڠ برتنديڠ ايت تيدق برڤڠاروه اتاو مروڤاكن توكوه يڠ هيبت. ماله اد انتاراڽ مروڤاكن چالون يڠ بهارو ڤرتام كالي برتنديڠ، چونتوهڽ اكمل نصير، سأورڠ ڤڬوام مودا يڠ مننتڠ شهرير.
ستله دسليديقي، مريک كرڤ تورون ڤادڠ سماس منجادي واكيل رعيت سبلوم اين دان تيدق ڤرنه ليک دالم منجاڬ كباجيقن دان كڤنتيڠن ڤڠوندي ماسيڠ٢.


text:
اڤاكه ايت Minetest ؟!
موڠكين اين كالي ڤرتام اندا دڠر تنتڠ Minetest... اتاو موڠكين تيدق. اڤڤون، بيار ساي باڬيتاهو اڤاكه ايت Minetest.
Minetest اياله ڤرماءينن دان اينجين ڤرماءينن بوكسل ڤرچوما، برسومبر تربوك. اياڽ بوليه دكمبڠكن دان اندا بوليه مڠاول ڤرماءينن دان انجين ترسبوت. كادڠ-كالا، اي دڬوناكن اوليه مريك يڠ ايڠينكن الترناتيف كڤد Minecraft.يڠ سميمڠڽ مهل، تتاڤي كبياساانڽ Minetest.دڬوناكن اوليه مريك يڠ ميمڠ ايڠين ممبوات ڤرماءينن مريك سنديري.
Minetest سنديري اياله سبواه اينجين ڤرماءينن بوكسل، ممباواكن ڤرماءينن لالاي (default game) دڠن نام يڠ سام. اندا بوليه مڠوبه سواي سيسوك هاتي كران ڤنجانان ڤتاڽ ساڠت لواس. اندا جوڬ بوليه منچيڤتا ڤرماءينن، اتاو مماسڠكن ڤرماءينن لاين يڠ دچيڤتا اوليه كومونيتي Minetest، جك تيدق ايڠين ڬوناكن ڤرماءينن لالاي.
اونتوق منمبه فوڠسي ڤرماءينن، اندا بوليه چيڤتا اتاو ڤاسڠكن مودس يڠ دتوليس مڠڬوناكن بهاس لوا (lua). سينتكسڽ اڬق موده، مودس ريڠكس بوليه دسياڤكن دالم ماس سهاري، والاوڤون مودس يڠ لبيه مندالم ڤرلوكن ماس يڠ لبيه لاما اونتوق دسياڤكن. ساي سنديري جوڬ سداڠ ممبوات ببراڤ مودس، والاوڤون ساي هاڽ اكن منربيتكن مودس ساي اڤابيلا اياڽ سسواي دڬوناكن اوليه سموا.
درڤد لامن ويب مريك ترتوليسڽ، Minetest اياله اينجين ڤرماءينن دان ڤرماءينن بلوق بكس ڤاسير (sandbox) دڠن دنيا يڠ همڤير تياد باتسن، داينسڤيرسيكن اوليه InfiniMiner، Minecraft، دان يڠ سوقتو دڠنڽ. Minetest بوليه دداڤتي سچارا ناتيف اونتوق Windows دان OS X دان جوڬ GNU/Linux سرتا Android دان FreeBSD. اياڽ ڤرايسين بيبس (free/libre) دان برسومبر تربوك، دتربيتكن د باوه ليسين LGPL 2.1 اتاو سلانجوتڽ.
اندا بوليه باچ تنتڠ Minetest دالم بهاس ايڠڬريس دكت لامن ويب مريك
.
ممندڠكن ساي ساڠت سوككن اينجين دان ڤرماءينن اين، ساي ممبوات كڤوتوسن اونتوق ممبوات لامن ويب (بلوڬ) براسيڠن اونتوقڽ، دان بوكنڽ مڽومبتڽ ك دالم لامن ويب ڤريبادي ساي، اندا بوليه ڤولڠ ك لامن ويب ڤريبادي ساي د سيني
.


text:
باݢي ممبينا نݢارا يڠ ماجو دان معمور، اڠݢوتا مشارکتڽ هاروسله برسيکڤ ڤوسيتيف، برادب، بربودي بهاس سرتا براخلاق مليا.
کيت سريڠ برچاکڤ تنتڠ کڤينچڠن مشارکت سرتا کڤنتيڠن ممبينتيرس برباݢاي بوديا نيݢاتيف سڤرتي رسواه، ڤچه أمانه، ڤنيڤوان دان سباݢايڽ؛ نامون ستاکت مانکه کيت إخلاص دالم اوسها اونتوق ممبينتيرس ڤونچا برلاکوڽ مسئله-مسئله اين؟
دان دمانکه سيلڤڽ سهيڠݢ اد دالم کالڠن مشارکت کيت يڠ تيدق لاݢي ممنتيڠکن ادب دان بودي بهاس ددالم کهيدوڤن سهارين؟
ادب يڠ باءيق اداله اساس کڤد ڤمبنتوقن اخلاق دان کڤريبادين يڠ تيڠݢي دان مليا؛ يڠ مان داڤت منجادي بينتيڠ کڤد ڤنولارن ݢجالا-ݢجالا نيݢاتيف دالم کالڠن مشارکت.
جوسترو، کيت هاروس ممڤرکاسکن ڤنديديقن ادب اݢر نيلاي-نيلاي مليا داڤت دتانم دالم ديري ستياڤ انسان سجق اوسيا يڠ مودا سوڤاي مريک داڤت منجادي رعيت يڠ برتڠݢوڠجواب کڤد اݢام دان نݢارا.
ڤرکارا اين امت ڤنتيڠ کران والاو سماجو مانڤون سسبواه نݢارا، سݢالا-ݢالنيا باکل موسنه جک رعيتڽ سماکين برسيکڤ بيادڤ، ممنتيڠکن ديري سنديري سرتا برتيندق سيسوک هاتي تنڤا مڠحرمتي اوندڠ-اوندڠ.
دالم کݢهايرهن نݢارا مڠجر کجايأن د بيدڠ ساءين س دان تيکنولوݢي، اد د انتارا کيت يڠ ممندڠ ريڠن اکن کڤنتيڠن ڤنديديقن ادب دان کروهانيان دان مڠڠݢڤ اياڽ تيدکله سڤنتيڠ کماهيرن د بيدڠ ساءين س دان ماتماتيک.
کيت سريڠ لوڤا بهاوا کجايأن اکادميک سمات-مات تيدق داڤت منجامين سساورڠ رماج اکن منجادي انسان يڠ چمرلڠ دان تربيلڠ.
عقيبتڽ، نݢارا بردڤن دڠن برباݢاي مسئله سوسيال يڠ بوکن سهاج مروݢيکن رعيت تتاڤي جوݢ مروݢيکن نݢارا.
انسان يڠ براخلاق تيڠݢي اکن مڠهرݢاي علمو، برسيکڤ أمانه، برتڠݢوڠجواب، منجاݢ کسوڤنن دالم ڤرݢاولن، مڠحرمتي اورڠ لاين، طاعة کڤد اوندڠ-اوندڠ سرتا تيدق موده ترجبق دالم بوديا نيݢاتيف.
سباݢاي انسان يڠ ممبسر دايرا ݢلوباليساسي حاصيل لدقن تيکنولوݢي معلومت، ڤارا رماج کيني برهادڤن دڠن ڤڠاروه ڤميکيرن ليبرال يڠ منچابر سيکڤ کڤاتوهن کڤد اوندڠ-اوندڠ اݢام سرتا نݢارا.
ڤڠݢوناان بهاس کاسر سرتا ماکي-مماکي سوده منجادي ڤرکارا بياسا دان دأڠݢڤ سباݢاي ݢوراوان دالم کالڠن سستڠه رماج; ماله تيدق لاݢي منجادي ڤرکارا يڠ دتݢه اوليه سستڠه ايبو باڤ ماهوڤون ݢورو-ݢورو مريک.
راماي دالم کالڠن رماج يڠ سريڠ تريکوت-ايکوت دڠن اڤ يڠ دأڠکت سباݢاي ݢاي هيدوڤ ماس کيني دان تيدق ماهو تريکت دڠن تاتاچارا بوديا کيت يڠ برترسکن اݢام دان بودي ڤکرتي يڠ مليا.
عقيبتڽ، مريک بوکن سهاج تيدق مراسا سݢن مڠݢوناکن اصطلاح-اصطلاح يڠ کست دان کوتور، ماله مراسا بڠݢ سرتا مڠݢڠݢڤ ڤڠݢوناان اصطلاح سبݢيتو سباݢاي سباهاݢين درڤد ݢاي بهاس رماج يڠ برسسواين دڠن جيوا، بوديا دان ݢاي هيدوڤ رماج دزمان اين.
جک بوديا سبݢيني برتروسن سهيڠݢ مريک ديواس، مک دنيا اکن برهادڤن دڠن اهلي-اهلي مشارکت يڠ سماکين ترهاکيس ادب کسوڤننڽ سرتا تيدق لاݢي ممنتيڠکن تاتاسوسيلا دالم کهيدوڤن.
ماس هادڤن سبواه نݢارا بڠسا اکن منجادي کلام جک ڤارا رماجڽ يڠ مروڤاکن ݢينراسي ڤلاڤيس سوده هيلڠ هالا توجو، سرتا تيدق لاݢي هيدوڤ برلندسکن ادب، تاتاسوسيلا سرتا اخلاق يڠ باءيق دان ترڤوجي.
باڽق نݢارا برݢولق عقيبة سيکڤ مشارکتڽ يڠ بيادڤ دان تيدق مڠحرمتي ڤيهق برکواس.
مريک ممبرونتق دجالن راي دان تمڤت-تمڤت اون اڤابيلا مريک تيدق برڤواس هاتي دان عقيبتڽ نݢارا منجادي ڤورق-ڤراندا سهيڠݢ مريک کهيلڠن اڤ يڠ مريک ميليکي سلاما اين.
سجاره ممبوقتيکن بهاوا کرونتوهن اخلاق دالم کالڠن رعيت دان ڤميمڤين سسبواه کراجأن باکل مڠاکيبتکن کرونتوهن نݢارا يڠ دهولوڽ ݢاݢه دان معمور.
باݢايماناکه کاوتوهن ايکونومي نݢارا داڤت دڤرتاهنکن جک رعيت سرتا ڤميمڤينڽ تيدق أمانه دان تيدق ستيا سرتا برڤيهق کڤد موسوه نݢارا؟
تيندقن سڤرتي تونجوق ڤراسان يڠ برتروسن، موݢوق، برتيندق ݢانس سرتا مروسقکن هرتا عوام، ڤمبرونتقان دان سباݢايڽ سوده تنتو اکن ملمهکن ايکونومي نݢارا دان ستروسڽ اکن مڠونداڠ برباݢاي مسئله سوسيال دالم کالڠن مشارکت.
بݢيتو جوݢ دڠن سيکڤ تيدق ستيا کڤد تانه اير سرتا منچابر کدولتن نݢارا دڠن مڠونداڠ چمڤور تاڠن کواس لوار دالم حال ايلول دالمن نݢارا.
جک کيت کمبالي کڤد اجرن اݢام، کيت اکن سدر بهاوا مأنسي هاروس برتيندق برلندسکن عقل يڠ وارس برترسکن حکوم دان بوکنڽ نفسو.
مک ڤارا رماج مستي ممڤرکاسکن ديري دڠن ڤنراڤن نيلاي-نيلاي يڠ ترڤوجي اݢر کيت داڤت مميمڤين نݢارا دڠن جوجور دان أمانه.
رماج تيدق بوليه لاݢي ليک سرتا ممبيارکن ديري مريک دڤڠاروهي اوليه نيلاي-نيلاي ليبرال يڠ مڠاکيبتکن کيت هيلڠ ڤرتيمبڠن دالم منيلاي سسواتو ڤرکارا.
ايبوباڤ هاروس ڤيکا اکن ڤرکارا اين دان بوکنڽ هاڽ ممنتيڠکن کجايأن اکادميک انق-انق سمات-مات تنڤا منيتيق برتکن ڤنديديقن ادب دان کروهانيان.
ملنتور بولوه بيارله دري ربوڠڽ. سداڠ ربوڠ باءيق دڤاته، جادي بولوه ملڤوه جاري.


text:
يڠ دڤرتوان اݢوڠ مليسيا⹁ السلطان عبد الله سلطان احمد شاه برکنن مڠاداکن رونديڠن دڠن راج٢ ملايو داستان نݢارا دالم ماس تردکت⹁ سوسولن منريما مڠادڤ ڤردان منتري⹁ تن سري محى الدين ياسين سمالم.
رونديڠن ترسبوت اداله بݢي ممبينچڠکن دان ممڤرهالوسي چدڠن٢ يڠ تله دکموککن اوليه محى الدين ياسين کتيک دايستان عبد العزيز سمالم.
ددالم کڽاتاءن رسمي يڠ دکلوارکن استان نݢارا سبنتر تادي⹁ داتوء ڤڠلولا بيجاي دراج⹁ داتوء ايندرا احمد فضيل شامس الدين مڠاتکن بهاوا دالم سيسي يڠ برلڠسوڠ سلاما لبيه کورڠ ساتو ستڠه جم ايت⹁ السلطان عبد الله تله برکنن منريما سمبه تعليمت چدڠن٢ يڠ تله دچاڤاي اوليه مشوارت خاص جماعه منتري سمالم اونتوق ڤرتيمباڠن دان امڤون ڤرکنن سري ڤادوک بݢيندا بݢي ڤلقساناءنڽ.
اداله دمعلومکن بهاوا السلطان عبد الله امت ممهمي کڤرلوان کلڠسوڠن ڤنتدبيرن نݢارا اونتوق ممراڠي انچمن وابق کوۏيد-19. مله سري ڤادوک بݢيندا توروت امت ڤريهاتين ترهادڤ کݢليسهن دان کݢوسرن رعيت ايکورن درڤد ڤرکمباڠن ترکيني اين.
سهوبوڠن دڠن ايت⹁ السلطان عبد الله توروت مناصيحتي سلوروه ورݢ مليسيا اݢر برتنڠ⹁ تيدق ڤانيک دان برصبر دالم مڠهادڤي سيتواسي ترکيني.
رعيت توروت دنصيحتي اݢر تيدق ممبوات سبارڠ سڤيکولاسي يڠ بوليه منيمبولکن ککليروان دان کرسهن سرت مڠݢوݢتکن کتنترامن نݢارا اين.
برهوبوڠ دڠن کناءيقن مندادق کيس ڤوسيتيف هارين کوۏيد-19 دان کووجودن ببراڤ کلوستر باهرو يڠ برتروسن دنݢارا اين⹁ السلطان عبد الله مڠاولاڠي تيته نصيحت سري ڤادقک بݢيندا کڤد رعيت اونتوق تروس مماءينکن ڤرانن ماسيڠ٢ دان برديسيڤلين مماتوهي ڤروسيدور اوڤراسي ستاندرد دان تاتچارا عملن کبياساءن باهرو دالم ممبنتو ڤيهق برکواس ممراڠي کوۏيد-19 دمي کسلامتن ديري سرت مشراکت.
السلطان عبد الله توروت مڠاجق سلوروه رعيت مليسيا اونتوق برسام بردعاء سموݢ مليسيا سنتياس درحمتي دان دليندوڠي دري سݢالا بنتوق انچمن سرت ڤنولرن کوۏيد-19 اين داڤت دبنترس دڠن برکسن دان دأخيري دڠن سݢرا.


text:
نݢارا سدڠ ترننتي-ننتي کڤوتوسن اوندين دديوان رعيت اونتوق مننتوکن کڤوتوسن سام اد بلنجاون 2021 اکن دلولوسکن.
دالم کأداءن کريسيس ڤوليتيک يڠ بلوم اد کسودهنڽ⹁ راماي يڠ تيدق منولق کموڠکينن بلنجاون اين تيدق داڤت دلولوسکن.
ڤمبڠکڠ تله مڽواراکن ڤنداڤت مريک دديوان رعيت⹁ دان ڤرتي٢ يڠ مڠاڠݢوتاءي ڤريکاتن ناسيونل تيدق ممڤوڽاءي سوارا يڠ چوکوڤ اونتوق ملولوسکن بلنجاون اين.
جوسترو⹁ ڤريکاتن ناسيونل ممرلوکن سوکوڠن ڤرتي٢ لاءين يڠ برسام-سام ممبنتوق کراجاءن اونتوق مڠوندي سچارا اون بلوک (en bloc) مڽوکيڠ بلنجاون 2021.
نمون⹁ يڠ جلس⹁ جيکالاو امنو مڠوندي سچارا اون بلوک سکاليڤون⹁ کراجاءن کيني اکن کهيلڠن 2 اوندي ياءيت:
- اهلي ڤرليمن ݢريق⹁ الله يرحم حسب الله عثمان يڠ تله منيڠݢل دونيا ڤد 16 نوۏيمبر 2020⁏
- دان اهلي ڤرليمن کينباتڠن⹁ بيڠ مختار رادين يڠ ماسيه دالم کوارنتين کران ڤولڠ کسابه بارو٢ اين.
دالم ڤد ايت⹁ اهلي ڤرليمن کنيڠاو⹁ جيفري کيتيڠن جوݢ دلاڤورکن سدڠ منجالني کوارنتين. منوروت مليسياکيني⹁ ڤميمڤين ڤمبڠکڠ مندعوا جيفري کيتيڠن سڤاتوتڽ تيدق مڠهاديري ڤرسيدڠن ديوان رعيت ڤد هاري ترسبوت.
دعوا مريک⹁ تيمڤوه کوارنتين جيفري کيتيڠن سڤاتوتڽ براخير ڤد 26 نوۏيمبر اين⹁ مماندڠکن بلياو ماسيه براد دسابه ڤد 12 نوۏيمبر 2020.
مک⹁ جک جيفري کيتيڠن تيدق داڤت هدير کديوان رعيت⹁ کراجاءن اکن کهيلڠن 3 اوندي.
ڤمبڠکڠ برسوارا تيدق برڤواس هاتي دڠن ببراڤ ڤرکارا يڠ دبنتڠکن دالم بلنجاون کالي اين. تمبهن ڤولا⹁ ترداڤت ککاڠن ماس⹁ بيلاڠن اهلي ڤرليمن يڠ داڤت براد ددالم ديوان سرت چارا ڤربحثن دلقسانکن کران مماتوهي ڤروسيدور اوڤراسي ستاندرد يڠ دتتڤکن.
انتارا ايسو يڠ هاڠت دڤرتيکايکن ڤمبڠکڠ ايله ڤرونتوقن 85.5 جوتا ريڠݢيت مليسيا کڤد جابتن حال احوال خاص ﴿جاس﴾.
ماله⹁ دالم بلوک کراجاءن سنديري ڤون⹁ اد ڤميمڤين امنو يڠ ممينت ڤرکارا اين دڤرجلسکن دڠن تلوس کڤد ديوان دانرعيت⹁ مماندڠکن ايڽ مليبتکن جوله واڠ نݢارا يڠ ساڠت بسر ڤد ساعت رعيت سدڠ تردسق.
درڤد توليسن دان کومين دڤلباݢاي ميديا سوسيال⹁ راماء دالم کالڠن رعيت منچادڠکن اݢر دانا ايت دسالورکن کڤد رعيت يڠ سوسه اونتوق منروسکن کهيدوڤن⹁ خاصڽ ݢولوڠن ب.40 يڠ سماکين برتمبه دري هاري کسهاري⁏ سرت اونتوق منجان ايکونومي نݢارا⹁ ممراڠي کوۏيد-19 دان مماستيکن کراجاءن ممڤو مڽدياکن ۏاکسين اونتوق سموا رعيت.
راماي رعيت تله هيلڠ ڤونچ ڤنداڤتن عکيبت دبرهنتيکن کرج سرت راماي ڤنياݢ يڠ ترڤقسا ݢولوڠ تيکر. تيدق کورڠ جوݢ بيلاڠن رعيت يڠ ڤنداڤتن مريک کيني برکوراڠن⁏ اد يڠ دکورڠکن ݢاجي⹁ مانکالا راماي ڤنياݢ يڠ کيني حاصيل جوالن مريک مڽوسوت تروق.
هوبوڠن ڤريکاتن ناسيونل دڠن امنو کيني سريڠ دڤرکاتکن اوليه رعيت. ماله ڤميمڤين مريک سچارا ترڠ-ترڠن ممبوات برباݢاي-باݢاي کڽاتاءن يڠ منظاهير کأداءن ترسبوت.
تيدق سڤرتي کراجاءن٢ ترداهولو ياءيت ڤريکاتن⹁ باريسن ناسيونل دان ڤاکتن هارڤن⹁ بيلاڠن اهلي ڤرليمن ڤريکاتن ناسيونل تيدق چوکوڤ اونتوق منداڤتکن ماجوريتي موده دديوان رعيت. اوليه ايت ڤريکاتن ناسيونل مڠهارڤکن سوکوڠن باريسن ناسيونل دان ݢابوڠن ڤرتي سراوق.
سچارا تيکنيکلڽ⹁ ڤرتي٢ اين ممڤوڽاءي بودي بيچارا سنديري دالم مننتوکن سوکوڠن مريک کڤاد اڤ سهاج اوسول يڠ دبنتڠکن. تامبهن ڤرتي٢ اين هاروس ممڤرجواڠکن کباجيکن ڤڽوکوڠ مريک حاصيل درڤد سىتياڤ داسر يڠ دبوات اوليه کراجاءن.
اهلي ڤرليمن ڤکن دان ڤونتيان⹁ داتوء سري نجيب رازق دان داتوء سري احمد مزلن برکالي-کالي برچاکڤ تنتڠ سوکوڠن برشرط مريک⹁ ياءيت برکاءيتن ايسو ک.و.س.ڤ. دان موراتوريوم.
تڠکو غزالي حمزه ڤولا مڠعمومکن تيدق داڤت مڠامبيل بهاݢين دالم ڤربحثن بلنجاون ملاءينکن ستله کراجاءن مڽلسايکن ببراڤ ڤرکارا⹁ کران امانه ڤد سومڤه جاوتن يڠ تله بلياو لفظکن.
… ساي ترايکت دڠن سوارا هاتي دان سومڤه جاوتن يڠ تله ساي لفظکن. مک ايت ساي تيدق داڤت مڠامبيل بهاݢين دالم ڤربحثن بلنجاون اين.تڠکو غزالي حمزه – 19 نوۏيمبر 2020
اداکه ڤريکاتن ناسيونل ماهو مليهت امنو سباݢاي kingmaker دالم مڽلسايکن کملوت ايسو بلنجاون 2021؟
سوکوڠن اهلي ديوان رعيت امنو سچارا اون بلوک اداله ڤنتيڠ⹁ تراوتامڽ امنو ممڤوڽاءي کروسي ترباڽق دديوان رعيت بربنديڠ ڤرتي٢ لاءين يڠ ممبنتوق کراجاءن ڤريکاتن ناسيونل.
جک بلنجاون 2021 تيدق داڤت دلولوسکن⹁ مک ايڽ اکن منجدي سجاره سباݢاي بلنجاون ڤرتام يڠ ݢݢل دلولوسکن دالم سجاره نݢارا. ڤرکارا اين سوده تنتو اکن منججسکن کدودوقن کراجاءن ڤريکاتن ناسيونل.
اڤاکه ڤرکمباڠن لاندسکڤ ڤوليتيک نݢارا ستروسڽ؟


text:
يڠ دڤرتوا ديوان رعيت⹁ داتوء اظهر عزيزن @ هارون اخيرڽ برستوجو دڠن دسقن ماجوريتي اهلي٢ ديوان رعيت سوڤاي سموا اهلي ديوان رعيت دبنرکن براد ددالم ديوان کتيک ڤمبنتڠن بلنجاون 2021.
سبلومڽ⹁ هاڽ 80 اهلي ڤرليمن دبنرکن براد ددالم ديوان سماس ڤرسيدڠن برمولا هاري اين دسببکن ڤنولرن وابق کوۏيد-19.
ڤرکارا ترسبوت دبڠکيتکن اوليه اهلي ڤرليمن ڤورت ديکسن⹁ داتوء سري انوار ابرهيم سجوروس ستله ڤرسيدڠن ڤرليمن برمولا⹁ دان دسوکوڠ اوليه اهلي٢ ديوان رعيت دري ڤيهق کراجاءن دان ڤمبڠکڠ⹁ ترماسوق باݢن⹁ ليم ݢوان ءيڠ⹁ اراو⹁ شهيدان قاسم دان کيناباتڠن⹁ بوڠ مختر رادين.
ڤد مولاڽ⹁ داتوء اظهر تيدق ممبنرکنڽ کران ڤرکارا ترسبوت تلهڤون دڤوتوسکن ملالوءي ساتو اصول يڠ دلولوس سبلوم اين⹁ نامون اتس داسر ديموکراسي⹁ اهلي٢ ڤرليمن تله مندسق اونتق ڤرکارا ترسبوت دسيمق سمولا⹁ دان اخيرڽ داتوء اظهر برستوجو اونتوق ممبنرکن سموا اهلي ديوان رعيت اونتوق ماسوق کدالم ديوان.


text:
رعيت مليسيا بݢيتو بڠݢ دڠن کهيبتن کراجاءن ملايو ملاک. نامون⹁ ڤرنهکه کيت ترفيکير اکن باݢايماناکه ريک بنتوق بنديرا کسلطانن ملايو ملاک يڠ کيت بڠݢاکن ايت؟
لازيمڽ دالم حال اين⹁ اد دأنتارا کيت يڠ سام اد:
- تيدق ترفيکير تنتڠ حقيقة بهاوا کسلطانن ملايو ملاک ممڤوڽاءي بنديرا نݢري
- ڤرچايا بهاوا ريک بنتوق بنديرا کسلطانن ملاک اداله برورنا بيرو برلمبڠکن بولن بينتڠ کونيڠ⹁ سڤرتي راجه دباوه.
ماله⹁ سجق کبلاکڠن اين⹁ راماي يڠ ممڤرچاياءي بهاوا اينله ريک بنتوق بنديرا کسلطانن ملايو ملاک.
ساي مليهت کخلافن اين برمولا درڤد چيتيقڽ ڤڠتاهوان کيت تنتڠ سجاره نݢارا سهيڠݢ بوليه ترڤداي دڠن بنديرا يڠ دريک اونتوق ساتو ڤرماءينن ۏيديو سباݢاي بنديرا کسلطانن ملايو ملاک.
حال اين برمولا سجق بولن اوݢوس 2013⹁ اڤابيلا سبواه شاريکت ڤنربيت ڤرماءينن ۏيديو⹁ ڤيردوکس اينتريکتيۏ (Paradox Interactive)⹁ مڠلوارکن ساتو ڤرماءينن ۏيديو ستراتݢي بهارو يڠ دبري نام يوروڤا يونيۏرساليس IV (Europa Universalis IV).
ددالم ڤرماءينن ۏيديو ايت⹁ کسلطانن ملايو ملاک دݢمبرکن سباݢاي سبواه نݢارا برنام ملاک (Malacca) دان مريک مڠݢوناکن ريک بنتوق دأتس سباݢاي لمبڠ نݢارا ملاک. توروت دريک دالم ڤرماءينن ۏيديو ايت جوݢ ايله بنديرا اونتوق ويلايه٢ ڤهڠ دان کلنتن.
جلسڽ⹁ لمبڠ ملاک يڠ دچيڤتا اونتوق يوروڤا يونيۏرساليس IV ايت اداله مڠامبيل اينسڤيراسي درڤد ريک بنتوق کنتون بنديرا نݢري ملاک يڠ دݢوناکن ڤد هاري اين.
اونتوق ريکود⹁ بنديرا نݢري ملاک يڠ دݢوناکن ڤد هاري اين هاڽ مولا دݢوناکن سلڤس ترتوبوهڽ ڤرسکوتوان تانه ملايو ڤد تاهون 1957⹁ دان ريک بنتوقڽ مڠامبيل اينسڤيراسي درڤد بنديرا مليسيا يڠ دچيڤتا ڤد تاهون 1950⹁ لبيه 400 تاهون سلڤس کجاتوهن کراجاءن ملاک.
اوليه کران ڤرماءينن ۏيديو ايت برکونسيڤکن عالم سمستا سيلڠ⹁ مک اڤ يڠ دڤاڤرکن دالم يوروڤا يونيۏرساليس IV اداله بربيذا درڤد فکتا سجاره سبنر. جوسترو⹁ کتڤتن سجاره بنديرا يڠ دݢوناکن بوکنله ساتو کأوتاماءن باݢي مريک.
مالڠڽ⹁ ستله لمبڠ ريکاءن ايت ترسيبر⹁ اد يڠ ترڤداي دان مراساکن بهاوا ايت اداله بنديرا کسلطانن ملايو ملاک.
والحال⹁ جک دڤرهاتيکن⹁ ترداڤت ايليمن يڠ بݢيتو اسيڠ ڤد بنديرا ريکاءن ترسبوت. ڤڠݢوناءن ورنا بيرو سباݢاي ورنا لاتر دان ورنا اوتام بنديرا سچارا جلس منونجوقکن بهاوا اي بوکنله بنديرا کسلطانن ملايو ملاک. اين اداله کران ڤد کتيک ايت:
- ورنا بيرو ايله ساتو ورنا يڠ اسيڠ سرتا تيدق ممبري معنا يڠ سيݢنيفيکن کڤد اورڠ ملايو
- ڤورنا بيرو سوکر اونتوق دڤراوليهي
ڤد زمان داهولو⹁ ورنا بيرو مروڤاکن ساتو ورنا يڠ تيدق ممڤوڽاءي کڤنتيڠن دالم ڤرلمبڠن بوداي⹁ ڤرادبن دان کهيدوڤن اورڠ ملايو.
ورنا٢ اوتام باݢي اورڠ ملايو ڤد کتيک ايت اداله ميره دان ڤوتيه⹁ ماناکالا ورنا کونيڠ دݢوناکن اوليه راج٢.
مالڠڽ⹁ اد ڤولا ڤيهق يڠ ترکليرو⹁ لنتس مڠݢوناکن بنديرا ريکاءن ڤرماءينن ۏيديو اين ددالم باهن٢ تيدق فورمل برکاءيتن سجاره کسلطانن ملايو ملاک سباݢاي بنديرا کسلطانن ترسبوت.
حال اين منجاديکن سماکين راماي يڠ ممڤرچاياءي بهاوا ايتله بنديرا سبنر کسلطانن ملايو ملاک.
ڤرکارا اين برتمبه ڤاره ممندڠکن کيت تيدق ممڤوڽاءي ريکود سجاره يڠ لڠکڤ⹁ جلس دان کومڤريهينسيف تنتڠ بنديرا٢ يڠ ڤرنه دݢوناکن اوليه کراجاءن٢ کسلطانن ملايو دتانه ملايو ڤد زمان داهولو.
ستاکت اين ساي ماسيه ݢاݢل منجومڤاءي اڤ٢ چاتتن سجاره يڠ منجلسکن تنتڠ ريک بنتوق بنديرا کسلطانن ملايو ملاک سچارا ترڤرينچي درڤد باهن٢ سجاره يڠ برکاءتن دڠن کسلطانن ملايو ملاک.
ڤرکارا يڠ دسبوت هاڽاله مڠناءي ڤڠݢوناءن بنديرا دان جوݢ ورنا٢ ميره دان ڤوتيه دݢوناکن سباݢاي ورنا نݢري.
مک جلسله بهاوا بنديرا دأتس بوکنله بنديرا کسلطانن ملايو ملاک يڠ سبنرڽ. جاڠنله کيت مريميهکن سجاره نݢارا دڠن منوکوق تمبه سسواتو يڠ تيدق بنر.
بنديرا نݢارا بوکنله حال يڠ ريميه. کيت هاروس سدر بهاوا بنديرا نݢارا ملمبڠکن کداولتن سسبواه نݢارا.
کناليله دان هورماتيله سجاره نݢارا⹁ دان ڤليهاراله مارواه نݢارا بڠسا.


text:
ڤيليهن راي کچيل کيمنيس تله بيرقهير دوا هاري لڤس دمان چالون باريسن ناسيونل، محمد بن الأمين تله منڠ سليسا دڠن ماجوريتي ٢٠٢٩ اوندي.
اونتوق ريکود، چالون باريسن ناسيونل ممڤروليهي ١٢٧٠٦ اوندي، بربنديڠ چالون ڤرتي واريثن صباح، کريم بن بوجڠ، يڠ مرايه ١٠٦٧٧ اوندي دان ڤراتوسن کلوار مڠوندي اداله تيڠݢي ايايت ٧٩.٩٢٪، ريکود ترتيڠݢي د دالم ڤيليهن راي کچيل سجق ڤيليهن راي عموم ک-٤١.
والاوڤون ساي مڠيکوتي ڤرکمبڠن ڤيليهن راي کچيل اين، نامون بربيذا دڠن کادأن سبلوم ڤيليهن راي کچيل تنجوڠ ڤياا، ساي تيدق مڠولس تنتڠ ڤيليهن راي کچيل کيمنيس کران ساي تيدق ماهير دڠن سواسان ڤوليتيک صباح يڠ امت بربيذا درڤد کادأن دان سينتيمن ڤوليتيک د سمننجوڠ.
چورق ڤرݢرقن ڤوليتيک دصباح دان سراوق اداله اݢق بربيذا دان تيدق بݢيتو ترڤڠاروه دڠن سواسان د سمننجوڠ. ماله، کمناڠن بسر باريسن ناسيونل دالم ڤيليهن راي کچيل تنجوڠ ڤياا تيدق ممبري ايمڤق کڤد ڤڠوندي کاوسن ڤرليمين کيمنيس.
ممباچ لاڤورن ڤوليتيک صباح دري سمننجوڠ، ساي مراساکن اݢق سوکر اونتوق باريسن ناسيونل ممنڠي ڤيليهن راي کچيل کيمنيس کران کقواتن جنترا واريثن يڠ دبنتو اوليه جنترا درڤد کراجأن ڤوست.
ماله راماي ڤمرهاتي ڤوليتيک يڠ مليهت سابه ملالوءي ڤرتي واريثن سباݢاي بينتيڠ کوات باݢي کراجأن ڤرسکوتوان اونتوق ممڤرتاهنکن کواس.
جوسترو، کمناڠن سليسا باريسن ناسيونل دالم ڤيليهن راي کچيل کيمنيس دڠن ماجوريتي ٢،٠٢٩ اوندي مروڤاکن ساتو کجوتن کڤد باڽق ڤيهق، موڠکين ترماسوق ڤرتي واريثن سنديري، ممندڠکن کدودوکن امنو سابه يڠ بݢيتو لمه سلڤس ڤيليهن راي عموم ک-٤١.
ڤد ١٦ جانواري، ٢٠٢٠ استرو اونا د باوه تاجوق، “کيمنيس مميليه: واريثن درامال منڠ سليسا – الهام سينتر” ملاڤورکن:
حاصيل کاجين يڠ دجالنکن بادن ڤميکير الهام سينتر منداڤتي چالونڽ، داتوق کريم بوجڠ يڠ برخدمت سلاما ليما ڤڠݢل سباݢاي اهلي ديوان اوندڠن نݢري بوڠاوان ممڤوڽاءي کلبيهن دڠن ٥٧ ڤراتوس بربنديڠ چالون باريسن ناسيونل، داتوق محمد الأمين.استرو اوني – (Kimanis Memilih: Warisan diramal menang selesa – Ilham Centre)
کتوا ڤڽليديق الهام سينتر، دوکتور فلسفه محمد يوسري إبراهيم، تله مراملکن کمناڠن ڤرتي واريثن داتس فکتور واريثن سباݢاي ڤرتي ڤمرينته، فکتور ڤڠيکوت سديا اد ﴿انتاراڽ ڤڠيکوت اهلي ديوان اوندڠن نݢري ممباکوت يڠ منيڠݢلکن باريسن ناسيونل اونتوق مڽرتاي برساتو﴾ دان سينتيمن ڤڠوندي يڠ لبيه مڽوکوڠ ڤرتي تمڤتن.
سهاري سبلوم ڤيليهن راي کچيل کيمنيس، سينر هارين دباوه تاجوق، “ڤيليهن راي کچيل کيمنيس: واريثن سديکيت مندهولوي باريسن ناسيونل” ملاڤورکن بهاوا، “… داڤتن سبواه بادن کاجي سليديق، اينستيتوت ستراتيݢيق دان اينتݢريتي ترڠݢانو، چالون واريثن ايت کتيک اين دليهت مندهولوي چالون باريسن ناسيونل، داتوق محمد الأمين”.
چالون ڤرتي واريثن سابه ﴿واريثن﴾، داتوق کريم بوجڠ دليهت ممڤو مرمڤس کروسي ڤيليهن راي کچيل کيمنيس درڤد باريسن ناسيونل ﴿باريسن ناسيونل﴾ ايسوق.سينر هارين – (PRK Kimanis: Warisan sedikit mendahului BN)
مرمڤس کروسي کاوسن ڤرليمين کيمنيس دري تاڠن باريسن ناسيونل.
ماله دالم کالڠن مريک يڠ بنر-بنر يقين اکن کمناڠن باريسن ناسيونل ڤون، ساي راس تيدق راماي يڠ منجڠک چالون باريسن ناسيونل اکن ممنڠي ڤيليهن راي کچيل کيمنيس دڠن ماجوريتي سباڽق ٢٠٢٩ اوندي.
مک کمناڠن سليسا باريسن ناسيونل دڠن ماجوريتي سباڽق ٢٠٢٩ اوندي دالم کادأن امنو صباح يڠ لمه اداله سسواتو يڠ امت مناريق اونتوق دکاجي؛ لبيه-لبيه لاݢي کتيک رعيت ساب ماسيه طاعة مڽوکوڠ کتوا منتري سابه، داتوق سري شافعي بن اڤدل ايايت ڤريسيدن واريثن.
ماله ڤرتي واريثن بݢيتو يقين سوکوڠن ڤادو ڤڠوندي کيمنيس ترهادڤ ڤريسيدن ڤرتي ڤمرينته ايت اکن داڤت ممستيکن واريثن منڠ سليسا دالم ڤيليهن راي کچيل کيمنيس.
نامون ڤيليهن راي کچيل اين جوݢ تله ممڤرليهتکن بهاوا ڤڽانداڠ کروسي کيمنيس، داتوق سري انيفه امان يڠ مڠمبيل کڤوتوسن اونتوق تيدق برتنديڠ ددالم ڤيليهن راي کچيل اين، ماسيه منداڤت سوکوڠن د ڤرليمين کيمنيس.
مناريقڽ، دالم سبواه کڽاتأن ڤد هاري تراخير کيمڤين ڤيليهن راي کچيل کيمنيس، کتوا ڤمودا باريسن ناسيونل، داتوء’ دوکتور فلسفه أشرف وجدى دوسوکي مڽاتاکن بلياو برکيقينن بهاوا راماي دالم کالڠن ڤڠوندي کيمنيس “د لوار ڤوتيه دالم بيرو“، ظاهيرڽ مڽوکوڠ واريثن ﴿ڤوتيه﴾ تتاڤي دهاتي مڽوکوڠ باريسن ناسيونل ﴿بيرو﴾.
ڤرسوالنڽ، جک بنر کڽاتأن داتوق أشرف اين، باݢايماناکه ڤولا دڠن سيتواسي ڤوليتيک سبنر د کاوسن-کاوسن لاين د سابه يڠ سلاما اين دليهت طاعة مڽوکوڠ داتوق سري شافعي اڤدل؟
سجاوه مانکه کڤوتوسن ڤيليهن راي کچيل کيمنيس داڤت ممبنتو کيت مڠوکور سيتواسي ڤوليتيک ترکيني د نݢري صباح سلڤس کيت مڽقسيکن ڤرتي تيندقن ديموکراتيق ممڤرتاهنکن کروسيڽ دالم ڤيليهن راي کچيل ڤرليمين ساندقن تاهون لڤس؟
والاو اڤڤون، ڤيليهن راي کچيل کيمنيس ممبوقتيکن بهاوا ڤرکيرأن ڤوليتيک الهام سينتر د مان ڤميمڤين يڠ لومڤت ڤرتي اکن ممباوا برسام مريک يڠ تله مڠونديڽ دان سينتيمن ڤڠوندي کيمنيس اتاو عامڽ صباح يڠ لبيه مڽوکوڠ ڤرتي تمڤتن اداله تيدق تڤت.
اڤاکه ڤرکارا اين اکن منجادي ڤمڠکين اونتوق ڤرتي برساتو ملواسکن سايڤڽ دڠن لبيه جاوه دصباح ننتي؟
ساي يقين کڤوتوسن ڤيليهن راي کچيل کيمنيس اکن منجادي کايو ڤڠوکور کڤد ڤرتي-ڤرتي ڤوليتيک يڠ برتنديڠ اونتوق منيلاي ڤريستاسي مريک؛ د مان مريک اکن کمبالي منليتي کقواتن دان کلمهن ماسيڠ-ماسيڠ سبلوم مرڠک لڠکه ستروسڽ.
بنر، کمناڠن دالم ڤيليهن راي کچيل تيدق اکن ممستيکن کمناڠن دالم ڤيليهن راي عموم؛ والاو باݢايماناڤون اياڽ سديکيت سباڽق بوليه مڠݢمبرکن سيتواسي ڤوليتيک سماس سسواتو تمڤت.
نامون، سمواڽ بوليه بروبه منجلڠ ڤيليهن راي عموم ک-١٥ ننتي، سام اد مميهق کڤد ڤاکتن هارڤن اتاو ڤون کڤد باريسن ناسيونل؛ نامون سباݢاي رعيت کيت تنتوڽ مڠهارڤکن ساتو کراجأن يڠ کوات، ممڤرتاهنکن ڤرلمباݢان ڤرسکوتوان سرتا منجاݢ کباجيکن رعيت دسمڤيڠ داڤت مماچو ايکونومي نݢارا.


text:
ڤنوتوڤن ڤنوه سيکتور سوسيال دان ايکونومي اتاو ‘توتل لوکداءين’ فاس ڤرتام اکن دلقساناکن دسلوروه نݢارا سلاما دوا ميڠݢو برمولا 1 جون اين.
ڤجابت ڤردان منتري دالم ساتو کڽاتاءن ممعلومکن⹁ کڤوتوسن ايت دبوات دالم سيدڠ خاص مجليس کسلامتن نݢارا (م.ک.ن.) مڠناءي ڤڠاوروسن کوۏيد-19 يڠ دڤڠروسيکن ڤردان منتري⹁ تن سري محي الدين ياسين ڤتڠ تادي.
منوروت کڽاتاءن ايت⹁ سڤنجڠ تيمڤوه برکناءن⹁ سموا سيکتور تيدق دبنرکن براوڤراسي کچوالي سيکتور ايکونومي دان ڤرخدمتن ڤرلو يڠ اکن دسنارايکن اوليه م.ک.ن.
“کڤوتوسن اين دبوات سلڤس مڠامبيل کيرا سيتواسي ترکيني ڤنولرن کوۏيد-19 دمليسيا دڠن جومله کيس هارين ملبيهي 8,000 کيس دان کيس اکتيف ملبيهي 70,000 کيس. ستاکت هاري اين⹁ سراماي 2,552 اورڠ منيڠݢل دنيا عقيبت وابق اين دان جومله کماتين سماکين منيڠکت.
“کووجودن ۏاريان٢ بهارو يڠ لبيه ݢانس دڠن قدر کبوليهجڠکيتن تيڠݢي دان ڤانتس توروت ممڤڠاروهي کڤوتوسن هاري اين⹁” جلس کڽاتاءن ترسبوت.
منوروت کڽاتاءن ترسبوت⹁ دڠن ڤنيڠکتن کيس٢ هارين يڠ منونجوقکن تريند کناءيقن سچارا لبيه مندادق سجق متاخير اين⹁ کاڤاسيتي هوسڤيتل دسلوروه نݢارا اونتوق مراوت ڤساکيت کوۏيد-19 جوݢ سماکين ترحد.
کاتاڽ⹁ جک ڤنوتوڤن ڤنيه ايت برجاي مڠورڠکن کيس٢ هارين کوۏيد-19⹁ کراجاءن اکن ملقساناکن ‘لوکداءون’ فاس کدوا ياءيت دڠن ممبنرکن ڤمبوکاءن ببراڤ سيکتور ايکونومي يڠ تيدق مليبتکن ڤرهيمڤونن بسر سرتا بوليه مماتوهي ڤنجارقن فيزيکل.
“لوکداءون فاس کدوا اين اکن دلقساناکن اونتوق تيمڤوه امڤت ميڠݢي سلڤس فاس ڤرتام براخير. ستله براخيرڽ لوکداءون فاس کدوا⹁ لڠکه ستروسڽ ايله مماسوکي فاس کتيݢ⹁ ياءيت ملقساناکن ڤرينته کاولن ڤرݢرقن (ڤ.ک.ڤ.) سڤرتي يڠ برقوات کواس ڤد ماس اين يڠ مان اکتيۏيتي سوسيال تيدق دبنرکن دان همڤير سموا سيکتور ايکونومي دبنرکن براوڤراسي ترتعلوق کڤد ايس.او.ڤي يڠ کتت سرتا کحاضيرن سچارا فيزيکل دتمڤت کرجا يڠ دحدکن⹁” کاتاڽ.
تمبه کڽاتاءن ايت⹁ کڤوتوسن اونتوق براليه دري ساتو فاس کفاس يڠ برايکوتڽ باݢايماناڤون ترتعلوق کڤد ڤنيلاين ريسيکو اوليه کمنترين کصيحتن.
“ڤنيلاين دبوات برداسرکن ڤرکمبڠن کيس٢ هارين سماس دان کاڤاسيتي هوسڤيتل دسلوروه نݢارا اونتوق مراوت ڤساکيت کوۏيد-19. کراجاءن اکن ممستيکن سيستم کصيحتن عوم دنݢارا کيت تيدق اکن رونتوه دان ڤلباݢاي سوکوڠن دان بنتوان اکن دبريکن کڤد کمنترين کصيحتن اونتوق منيڠکتکن کاڤاسيتي هوسڤيتل دسلوروه نݢارا.
“کراجاءن جوݢ اکن منيڠکتکن جومله ڤمبرين ۏکسين دالم تيمڤوه ببراڤ ميڠݢو اکن داتڠ دالم اوسها اونتوق مڠحاصيلکن ايمونيتي کلومڤوق دنݢارا اين. سوسولن کڤوتوسن کراجاءن اونتوق ملقساناکن ڤنوتوڤن ڤنوه سيکتور ايکونومي دان سوسيال⹁ کمنترين کواڠن اکن ممڤرينچيکن ڤاکيج بنتوان کڤد رعيت دان سيکتور ايکونومي يڠ ترکسن⹁” کاتاڽ.